09 декабр 2019, Тошкент вақти: 08:00\nТадбиркорнинг ЙҲХ ходимлари томонидан шикаст етказилган "Малибу" машинаси/\nАндижон вилоят, Асака туман прокуратураси тадбиркор Ойбек Ҳусановнинг Асака шаҳар ички ишлар бўлимида 11 июль куни калтаклангани ва унга бир қанча тан жароҳатлари етказилгани ҳолати юзасидан Ўзбекистон Жиноят кодексининг 105-моддаси (Қасддан баданга оғир шикаст етказиш), биринчи қисми билан жиноят иши қўзғатди.\nБу ҳақда Ўзбекистон Бош прокуратураси матбуот хизмати Озодликка билдирди.\nОзодлик олган маълумотга кўра, жабрланувчи Ойбек Ҳусанов қайта суд-тиббий экспертизасидан ўтказилган.\nАсака шаҳар ички ишлар бўлими ва йўл ҳаракати хавфсизлиги ходимлари устидан хизмат текшируви бошланган.\nОзодлик 31 июль куни асакалик тадбиркор, 39 яшар Ойбек Ҳусанов йўл ҳаракати хавфсизлиги иснпекторлари ва Асака шаҳар ички ишлар бўлими ходимлари томонидан ваҳшийларча калтаклангани ҳақида хабар берган эди.\nМилиция томонидан калтакланган ҳайдовчи иши юзасидан прокуратура тергов бошлади\nОйбек Ҳусанов бу калтакланиш натижасида унинг тўртта қовурғаси синганлиги, қайноқ асфальтда 350 метр масофага оёқяланг олиб боришгани оқибатида оёғи куйиб, панжаларини шиша кесиб юборганини айтган эди.\nОйбек Ҳусановнинг 2 август куни Озодликка айтишича, мақола нашр қилинган куннинг эртасига Асака шаҳри прокурори ўринбосари ундан бўлган воқеа ҳақида батафсил маълумот ёздириб олган. Бундан ташқари Ойбек қайта тиббий экспертизадан ўтказилган:\n- Аввал Шаҳрихондаги "Тонг ташхис" хусусий клиникаси чап томонимдаги 4 та қовурғам сингани ҳақида хулоса берган эди. Бугун яна экспертизага олиб бориб, МРТга солиб қайтадан текшришди. Ўнг томонимда яна 2та қовурғам синганлиги аниқланди, дейди тадбиркор.\nОйбек Ҳусанов бу ишни текшираётган Андижон вилоят ва Асака тумани прокуратураси ходимлари хушмуомала эканлигини қўшимча қилди.\nЎзбекистон Жиноят Кодексининг 105-моддасининг биринчи қисмига кўра, бу модда билан айбланган шахсларнинг айбдорлиги тасдиқланса, улар уч йилгача ахлоқ тузатиш ишлари ёки уч йилгача озодликдан маҳрум қилиш билан жазоланади.\nОйбек Ҳусанов 31 июль куни Озодлик билан суҳбатда унинг Асака шаҳар ички ишлар бўлимида аёвсиз калтаклангани ҳақида, жумладан, шундай деган эди:\n- Дежуркадан уч метр ҳам ўтган эдикки, битта мелиса қорнимга солди. Биттаси эса, кўкрак қафасимга қарсилллатиб тепди, биттаси калламга солди. Сал ҳушимни йўқотдим. Кейин судраб тепага иккинчи қаватга чиқаришди-да, залда ўртага олиб уришни бошлашди. ГАИ ва мелиса ходимлари аралаш уриб, тепа бошлади. Энди қўяверасиз, иккитаси елкамдан ушлаб турибди, биттаси тепяпти, униси ушлаб турибди, буниси тепяпти. Қорнимга, кўкрак қафасимга роса тепишди. Кейин ўзимдан кетиб қолибман, бир пайт яна ўзимга келиб, кўзимни очсам, Сардор Топларов деган мелиса гуп-гуп этиб юрагимга муштлаб уряпти экан. Сен ҳозир шу ерда ўласан, деб "наглий" айтяпти. Кейин ўзимдан яна кетиб чўзилиб қолгандим, дубинкалар билан оёғимни тагига уришди. Дод деяпман, кошки булар қулоқ солишса. Ваҳший мелисалар бундан ҳам қониқмади шекилли, тўрттаси оёқ қўлимда кўтариб олиб, плитка полга уч марта ташлади. Қўлим наручникда бўлгани учун, қўлларим кесилиб кетди. Ҳамма жойим қонга беланди, Милисалар уришаётганда ҳаммаҳаллам, терговчилар бошлиғи Шерзод Мамажонов ҳам ўтиб қолди. Ҳой ака, булар мени ўлдириб қўяди, десам, индамай ўтиб кетди, деган эди тадбиркор.\nЎзбекистонда милиция ходимларининг зўравонлиги ҳақида Озодлик илгари ҳам хабар берган.\nЖумладан, Озодликнинг 4 июль куни эълон қилган "Каттақўрғон милиция бўлимига олиб келинган аëллар қип-яланғоч қилиб таҳқирланди" мақоласидан сўнг, 5 июль куни Ўзбекистон Бош прокуратураси ўз сайтида Каттақўрғон шаҳар ИИБ тезкор вакили Санъат Умаров ушлангани ва унинг устидан жиноят иши қўзғатилгани ҳақида расмий баëнот эълон қилган эди.\nСамарқанд шаҳар суди 6 июлда Каттақўрғон шаҳар ИИБ жиноят қидирув бўлими тезкор вакили Санъат Умаровга нисбатан қамоққа олиш эҳтиёт чорасиқўлланилиши ҳақида ажрим чиқарди.\nҚарши туманидаги бир неча фермернинг туман Ички ишлар бўлими бошлиғи Жаҳонгир Ражабов томонидан мунтазам калтакланиб келгани ҳақида, уларнинг айтганларига таяниб, Озодлик хабар қилганидан сўнг, ИИБ бошлиғи ишдан четлатилган ва вилоят прокуратураси бу ҳолат юзасидан текшириш бошлаган эди.\nҲуқуқ-тартибот идораларидан бири мулозимининг Озодликка айтишича, Қарши туман Ички ишлар бўлими собиқ бошлиғи Жаҳонгир Ражабов устидан Ўзбекистон Жиноят Кодексининг 206-моддаси(ҳокимият ёки мансаб ваколати доирасидан четга чиқиш) билан жиноят иши қўзғатилган.\nАсакалик тадбиркор милицияни уни қийноққа солганликда айблади. Прокуратура суриштирув бошлади (ВИДЕО)\nБўстонлиқда милиция ходимлари дўконларни соат 22 дан кейин мажбуран ёптирмоқда (ВИДЕО)\nЯнгиободлик фермер: ИИБ бошлиғи уриб, бурнимни синдирди


Кавани Бекхэмнинг жамоасига ўтишни истамади\n20 октябрь, 2019, 14:49 189\nТеглар:Эдисон Кавани | ПСЖ | Дэвид Бекхэм\nУ Европада қолмоқчи.\nПСЖ форварди Эдинсон Кавани АҚШнинг “Интер Майами” клубига ўтишни истамади.\nL’Equipe нашри тарқатган хабарга қараганда Дэвид Бекхэмга тегишли бўлган ушбу жамоа вакиллари бу масалада уругвайлик футболчи билан алоқага чиқишган, аммо у яқин орада МЛСга бориш нияти йўқлигини билдирган.\nАйтиш керакки, 32 ёшли Каванига Европанинг гранд клублари қизиқмоқда ва шу боис у фаолиятини кўҳна қитъада давом эттиришни режалаштирган.\nМаълумот учун, Кавани ПСЖ сафида 2013 йилдан буён тўп суриб келмоқда. У ўтган давр мобайнида жами 283та ўйинда майдонга тушиб, ўз ҳисобига 195 та гол уришга эришди. Унинг парижликлар билан амалдаги шартномаси жорий мавсум якунида ниҳоясига етади.\nКавани Ла Лигада тўп суриши мумкин\n“Брест” – ПСЖ. Кавани ва Ди Мария асосий таркибда\nКавани ПСЖ раҳбариятига жамоадан кетмоқчилигини айтди


Хавфсизлик кенгаши Эронга нисбатан сиёсатда якдил бўладими?\n30 март куни Ғарб, Россия ва Хитой ўртасида Эроннинг ядровий дастури юзасидан уч ҳафтадан буëн давом этиб келаëтган музокараларга нуқта қўйилиб, Теҳроннинг кейинги тақдири ҳал бўладиган кўринади.\nЗеро, АҚШ расмийлари БМТ Хавфсизлик кенгашининг беш доимий аъзоси Теҳрон ядровий дастури юзасидан бир тўхтамга келишга жуда яқин қолганини маълум қилди. БМТ Хавфсизлик кенгаши Эроннинг ядровий қурол яратишга уринаётгани ҳақидаги халқаро ҳамжамият хавотирига тўлиқ ва очиқ жавоб бермагани учун расмий Теҳронга нисбатан дастлабки чора кўриши мумкин.\n30 март куни Хавфсизлик кенгашининг доимий аъзолари ва Германия ташқи ишлар вазирлари иштирокида Берлинда ўтказиладиган йиғилишда якуний баëнот бўйича бир тўхтамга келиниши айтилмоқда.\nМарт ойи бошларида Атом энергияси бўйича халқаро агентлик Эроннинг оммавий қирғин қуролларини тарқатмаслик тўғрисидаги халқаро қоидаларга риоя қилишини таъминлаш учун мазкур мамлакатга нисбатан тегишли чоралар кўриш ҳақидаги ҳужжатларни Хавфсизлик кенгашига юборган эди.\nАҚШнинг БМТдаги доимий вакили Жон Болтон Хавфсизлик кенгашининг Эрон ядровий дастури борасида тегишли чоралар кўриш пайти келганини таъкидлади.\n“Менимча, узоқ давом этган музокаралардан сўнг Хавфсизлик кенгашининг гапирадиган вақти келди. Кенгаш бу онлар нафақат Эрон, балки ўзи учун ҳам муҳимлигини тушуниб турибди”, - деди Ж.Болтон.\nАҚШ давлат котиби Кондолиза Райс 28 март куни АҚШ Сенатида ўтган йиғилишда Теҳрон ядровий дастури юзасидан махсус огоҳлантиришлар тарафдори бўлган Ғарб ҳамда масалага мулойимроқ ëндашаëтган Россия-Хитой ўртасида муросага борилганини гапирди.\nК.Райс, шунингдек, Вашингтон Эронни “АҚШ хавфсизлиги учун таҳдид солувчи мамлакат” ҳисоблашини айтди.\nХитой Ташқи ишлар вазирлиги матбуот котиби Кин Ганг Пекинда ўтган матбуот анжуманида Пекин Теҳрон масаласи тўлалигича БМТ Хавфсизлик кенгашида эмас, балки Атом энергияси бўйича халқаро агентлик йиғилишида муҳокама қилиниши тарафдори эканини маълум қилди.\n“Биз ҳали ҳам Теҳроннинг ядровий дастури масаласини Атом энергияси бўйича халқаро агентлик доирасида ҳал қилса бўлади, деб ҳисоблаймиз. Дунë жамоатчилиги бу борадаги хизматларини аямаслиги керак. Берлин учрашуви Эрон ядровий дастури атрофида юзага келган мураккаб вазиятни музокаралар орқали ҳал этиш учун қулай имконият. Биз ушбу учрашувнинг юзага келган бўҳроннинг дипломатик йўллар орқали ҳал этишда муҳим роль ўйнашига ишонамиз”, - деди Кин Ганг.\nРоссия Эрон ядровий дастури масаласида кўприк вазифасини ўтаëтган мамлакат ҳисобланади. Маълумки, бу дастур атрофида узоқ вақтдан бери мубоҳасалар давом этмоқда. АҚШ ва Европа Иттифоқи Теҳрон ўзининг ядровий дастури доирасида атом қуроли ясамоқчи эканини айтиб келаётган бўлса, Россия, Хитой ва бошқа мамлакатлар Эроннинг бу дастури тинч мақсадларга қаратилганини билдиряпти.\nРасмий Теҳрон учун боши берк кўчага кирмасликнинг биргина йўли, афтидан, уранни Россия ҳудудида бойитишга кўнишида кўринади. Аммо Эрон бу борада ҳали аниқ жавоб айтгани йўқ.


Болтиқбўйи давлатлари энди Белорус ва Россия Федерацияси билан Яшил карта тизими бўйича ҳамкорлик қилмайди\n16 May 11:10 Ўзбекистон янгиликлари\nбелорус карта тизими РФ Яшил карта яшил карта тизими ҳамкорлик. Болтиқбўйи мамлакатлари\nБолтиқбўйи мамлакатлари Белорус ва Россия билан Яшил карта тизими бўйича ҳамкорликни тўхтатди.\nЛатвия Автомобилни суғурталовчилар бюроси (LTAB) суғурталовчиларга Россия ва Беларусга саёҳатлар учун Яшил карта беришдан бош тортишни тавсия қилади. Ушбу мамлакатларга боришни истаган автомобил эгалари тегишли давлат чегарасида чегара суғуртаси шартномасини сотиб олишлари мумкин бўлади.\n«Шартномада Россия ва Белорус бюролари билан ҳамкорлик шартномаси 2023-йилнинг 5-майигача амал қилиши кўзда тутилган, шунинг учун аллақачон берилган Яшил карталар ўз кучида қолади. Аммо ҳозир ҳам ҳайдовчилар ушбу мамлакатлар учун саёҳат суғуртасини сотиб олишни режалаштираётганда маълум ноқулайликларни ҳисобга олишлари керак», деб тушунтиради LTAB бошқарув кенгаши аъзоси Юрис Стенгревикс.\nУнинг қайд этишича, Яшил карта тизими бўйича ҳамкорлик Украинада, юқорида тилга олинган агрессор мамлакатларда бошланган ҳарбий ҳаракатлар, шунингдек, Ғарб давлатларининг Россия ва Белоруссияга қарши санкциялари муносабати билан узилиб қолган, бунинг натижасида ушбу мамлакатларга халқаро пул ўтказмалари амалда имконсиз.\nЯшил карта тизими 1953 йилда жорий қилинган ва ҳайдовчиларни чегараларни кесиб ўтишда чегара суғуртаси шартномасини тузиш заруратидан халос қилиш учун ишлаб чиқилган.\nЯшил картани суғурталаш шартномаси Белоруссияда рўйхатдан ўтган ва уни Яшил карта тизимига аъзо давлатнинг йўл ҳаракатида фойдаланиш учун қолдирадиган автомобилга нисбатан транспорт воситасининг эгаси ёки унинг номидан ҳайдовчи билан тузилади.\nВа аксинча – Яшил карта тизимига аъзо мамлакатларнинг автомобил эгалари Беларусга киришда.\nЭслатиб ўтамиз, март ойининг охирида Украина Белорус ва Россиянинг «Яшил карта» суғурта сертификатларини тан олишни бекор қилди.\nМутахассислар муҳожирларнинг Россияга киришининг янги қоидаларида ирқчилик унсурларини топмоқда\nЛитва Георгий тасмаси ва V ва Z белгилари учун жарималар киритди


Туркманистонда барпо этилаётган ТАПҲ газ қувурининг Мари вилояти Йўлўтан туманидаги қисми, 2016 йилнинг май ойи. (Жумагули Аннаев олган фотосурат)\nАШХОБОД – Туркманистон ва Афғонистон ўтган ой охирида Афғон заминида анчадан бери тўхтаб қолган инфратузилма лойиҳалари, жумладан Туркманистон-Афғонистон-Покистон-Ҳиндистон (ТАПҲ) газ қувури ва темирйўл қурилишини жадаллаштиришга келишиб олдилар.\n30 сентябр куни Кобулда Афғонистон президенти Ашраф Ғани ва Туркманистон ташқи ишлар вазири Рашид Мередов иштирокида ўтган ҳужжатларни имзолаш маросими «бутун Евроосиё минтақаси учун геосиёсий ва геоиқтисодий аҳамиятга эга қўшма лойиҳаларни амалга оширишга хизмат қилади», дейилади вазирлик сайтида чоп этилган баёнотда.\nМаросим чоғида Ашраф Ғани Афғонистонга ёрдами ва «икки халқ ва мамлакат ўртасидаги дўстликни қўллаб-қувватлагани» учун Туркманистон президенти Гурбангули Бердимуҳамедовга ўз миннатдорчилигини билдирди.\nКенг кўламли энергетик лойиҳаларни ривожлантириш ва кўп томонлама транспорт ва транзит йўлакларини барпо этиш «нафақат Афғонистонни ҳар томонлама қайта қуриш, балки минтақадаги иқтисодий интеграция учун ҳам конструктив таъсирга эга бўлади», деди Ғани.\nТуркманистондан Афғонистон ва Покистон орқали Ҳиндистонга ўтадиган Харитада ТАПҲ қувурининг харитадаги маршрути. [ISGR]\n2016 йил 28 ноябр куни Афғонистоннинг Акина шаҳрига йўл олган юк поездини кузатиш учун Туркманистоннинг Имомназар божхона пунктига расмийлар ва туркманистонлик миллий раққослар. Икки мамлакат ўртасидаги икки миллиард долларлик темир йўл линиясининг биринчи участкаси очилишига бағишланган маросим бўлиб ўтди. Шу куни Туркманистон ва Афғонистон икки мамлакатни илк марта темирйўл орқали боғлайдиган ва Тожикистонга қадар етиб борадиган 2 миллиард долларлик линиянинг биринчи қисмини очиб бердилар. [Игорь Сасин/AFP]\nРежадаги бошқа инфратузилмавий лойиҳалар қаторида Туркманистон-Афғонистон-Покистон (ТАП) электр узатиш линияси, оптик толали алоқа линиялари ва темир йўллар бор.\nҲужжатларни имзолаш маросимида Гани ва Мередов билан бирга, икки давлат вазирлари ва бошқа расмийлари ҳамда ушбу лойиҳаларда иштирок этаётган халқаро компаниялар раҳбарлари иштирок этишди.\n«Учрашувнинг бундай форматда ўтказилгани томонларнинг мақсаддан аниқ ҳаракатга ўтаётганидан далолат беради», дейди ашхободлик сиёсий таҳлилчи Сердар Кулиев.\nБундай конкрет қадамлар ўнлаб йиллар давом этган музокаралардан сўнг ҳамкорликдаги саъй-ҳаракатларни жадаллаштиришга ёрдам беради, деди Кулиев 1990-йиллардан бери муҳокама қилинаётган ТАПҲ газ қувури қурилишини ҳам назарда тутиб.\n«Эндиликда лойиҳа умумий чизгиларда эмас, балки унинг таркибий қисмлари, жумладан, инвестициялар, объектлар учун ер ажратиш, пудратга оид ишларни бажариш, хавфсизликни таъминлаш, экспорт ҳажми ва томонлар учун манфаатлар» нуқтаи назаридан муҳокама қилинмоқда.\n1840 километрга чўзиладиган ТАПҲ қувури Жанубий Осиёда энергия тақчиллигини камайтиришга ёрдам беради ва у ўтадиган 4 мамлакат учун даромад келтиради.\nЭрон ҳудудидан ўтадиган рақобатчи лойиҳалар учун хавф солувчи ТАПҲ қувурига қатъиян қарши бўлган Теҳрон режими бир неча бор уни саботаж қилишга уринди, жумладан қувурга ҳужум уюштириш учун Афғонистондаги Толибон жангариларига қурол-яроғ етказиб берди.\nТўрттала лойиҳа бўйича ҳам силжиш бор, дейди «Азатлик» радиоси туркман хизматининг Афғонистондаги мухбири Шамердангули Мироди 4 октябр куни инфратузилмавий лойиҳаларга бағишланган лавҳасида.\nТАПҲ газ қувури билан бир қаторда Туркманистондан Покистонга электр энергияси етказиб берадиган 500 МВт қувватга эга янги электр узатиш линиялари учун Афғонистонда ер ажратиш қилиш жараёни бошланган.\nТуркманистон электр энергияси ва табиий газидан электр узатиш линиялари ва ТАПҲ ўтадиган вилоятлар аҳолиси ҳам фойдаланиши мумкин.\nТўртта лойиҳа афғонистонликлар учун 10 мингдан ортиқ иш ўринларини яратишга имкон беради, деди таҳлилчи Кулиев.\n«Барқарор ва энг муҳими, ҳалол даромад манбаи топиладиган бўлса, экстремистик гуруҳлар сафини тарк этиб, тинч ҳаётга қайтишни истайдиган одамлар сони кўпаяди», дейди Кулиев.\nМиродининг сўзларига кўра, Афғонистонда бир миллионга яқин аҳолини ташкил қилувчи этник туркманлар Туркманистон билан қўшма корхоналар ташкил этилиши ҳақидаги хабарни мамнуният билан қарши олганлар.\n«Афғонистондаги иншоотларнинг пудратчилари, этник туркманлар орасидан маҳаллий ишчилар ёллайдиган турк қурилиш компаниялари бўлиши аниқ», деди Мироди.\nУнинг сўзларига кўра, афғонистонлик туркманларни ишга ёллаш тил тўсиқларини бартараф этади, зеро турк компаниялари Афғонистонда сув омборлари ва йўллар қуришда этник туркманлар билан ишлаш тажрибасига эга.\nКобулдаги учрашувда Афғонистонда барпо этилаётган иншоотлар хавфсизлиги муҳокама қилинган.\nМамлакатдаги вазият беқарорлигича қолаётганига қарамай, Афғонистон расмийлари хавфсизлик билан шуғулланувчи махсус қўмита ташкил этилганини эълон қилганлар.\nТолибон раҳбарияти ТАПИ лойиҳасига тўсқинлик қилмасликка ваъда берган бўлса-да, унга бошқа экстремистик гуруҳлар таҳдид солиши мумкин, дейди «Азатлик» журналисти Мироди. 2018 йилда Толибон жангарилари Эроннинг ҳалокатли қўпорувчилик буйруқларини бажариш ўрнига ҳукумат таслим бўлган эди.\nАфғонистон шимолида 20 га яқин жангари гуруҳлар, жумладан «Ислом давлати»нинг (ИД) Хуросон бўлинмаси фаолият олиб бормоқда.\nИД-Хуросон жангарилари Туркманистондан келадиган электр ва оптик толали алоқа линиялари ўрнатилиши кутилаётган жойларда фаол.\n«Улар [ИД-Хуросон] аллақачон қонли терактлар учун жавобгарликни ўз зиммаларига олган», деди Мироди.\nУнинг сўзларига кўра, Афғонистондаги фаол жангари гуруҳларни тийиб қўйишга қодир бўлган Покистон инфратузилма объектлари хавфсизлигини кафолатлашда муҳим рол ўйнаши мумкин.\n«Бу муаммо ўз ечими томон силжиётган кўринади», деди Мироди «Азатлик» радиосига.\nЯқинда Афғонистон Миллий ярашув олий кенгаши раиси Абдуллоҳ Абдуллоҳнинг Исломободга сафари чоғида Покистон раҳбарияти Афғонистонда низолашаётган томонлар ўртасидаги тинчлик музокараларига кўмаклашишга ваъда берди, деди у.\nАсосий кучлар хавфсизликни кафолатлайдиган бўлса, минтақа учун муҳим бўлган энергетик лойиҳалар янада тезлашади, дейди сиёсий таҳлилчи Кулиев.\nАфғон расмийлари туркманистонлик ҳамкасблари билан музокара ўтказдилар


Бухоролик кулол қадимий усулини қайта тиклади » Ўзбекистон янгиликлари – Zamin.uz\nБухоролик кулол қадимий усулини қайта тиклади\nТошкент, Zamin.uz — Fиждувонлик таниқли ҳунарманд Абдулла Нарзуллаев ўн йил давомида олиб борган изланишларидан сўнг сопол буюмлар сиртига ишлов беришнинг қадимий усулини қайта тиклади.\n— Ҳозир кулолликда, асосан, оқ қўрғошин қўшилган сирдан фойдаланилади, — дейди ҳунарманд. — Ваҳолонки, илгари ота-боболаримиз бу хом ашёни тайёрлашнинг табиий усулларидан ҳам хабардор бўлишган. Биз шундан келиб чиқиб, осориатиқаларни, уларнинг, асрлар ўтса-да, ёрқин товланиши сир-синоатини ўргандик, тажрибалар ўтказдик. Туятовон, қирқбўғим, балиқкўзи каби бутасимон ўсимликлар танасини куйдириб, унинг кулига оқтош қўшдик. Ҳосил бўлган моддани хумдонда 1100 даража ҳароратда пиширдик. Кейин уни тегирмондан ўтказиб, сув қўшдик. Натижада зарур қоришма юзага келди. Бундай сир билан ишлов берилганда, сопол буюмлар ранги янада ёрқинлашади, жилоси ўзгача бўлади, табиийлик яққол сезилиб туради.\nБиз қайта тиклаган бу усул кошинкорликда ҳам жуда қўл келади. Негаки, қадимий обидаларни таъмирлашда фойдаланиладиган кошинлар юзасига шундай сир билан ишлов берилса, улар йиллар давомида оҳорини йўқотмайди.\n00:57 6 март Тошкентда қор ёғиши кутилмоқда\n06:22 5 март Ўзбекистонда қандай об-ҳаво кузатилади?\n14:24 11 ноябрь Ўзбекистонда ҳаво очиқ бўлади\n15:56 Британиялик олимлар озишнинг янги усулини кашф қилдилар


РТдан ваъз: Сигир йилида соғилмасак бўлди\nМана, ўлмаган қул сиз билан 2021 йилнинг илк кунида дийдорлашиб ўтирибман. 364 кунлик китоб турибди олдимда. Бир-бир варақлайман. Кўчада қор. Қалбимда эса баҳор.\nҲамид Олимжон ўз шеърларида Қозоғистонни бой-бадавлат, Украинани эса эрксевар деб атайди. Ўзбекистон эса Ҳамид Олимжон назарида нуқул бахтиëр одамлар яшайдиган «бахтлар водийсидир».\nЎзбекистон ҳақида ëзаркан, Ҳамид Олимжон «Омон бўлсин доҳийси унинг», деб қўшиб қўйишни унутмайди.\nЎзбекистон ҳақидаги шоир мисралари:\nБир ватанким, бунда йўқдир дард ва ҳасратдан нишон,\nБир ватанким, ер ва осмонида одам топди шон,\nБир ватанким, ҳар гулистонида мангудир баҳор,\nБир ватанким, бунда элнинг бахти мангу барқарор.\n5 йил олдин Москвадаги «Мосфильм» киностудияси олдига таниқли ва севимли актёр Евгений Леоновнинг «Доцент» образига ўрнатилган бронза ҳайкални етти ўзбек ўғирлаб, металлоломга топширворган эди.\nБу ўзбеклар тергов пайтида Леоновни танимаслиги ва, умуман, саводиям йўқлиги маълум бўлди. ТВ бошловчи Пиманов бу ўзбекларни «одамсимонлар» деб атаган эди.\nЯъни ҳали одамга айланмаган махлуқлар. Ейди, ичади, чичади, секс қилади, ўғирлайди, аммо мияси йўқ. Тақдирни қарангки, бу етти ўғри ўзбекдан иккитасига ота-энаси умид билан Беҳзод деб ном қўйган. Беҳзод ким деганлар учун инфо. Беҳзод Навоий замонидаги улуғ рассом. Хуллас, мана одамсимон ҳайкал ўғрилари рўйхати:\nБекзод Тўйчибоев, Усмонжон Умаров, Беҳзод Хайрулло, Абдуҳалим Рафиев, Фазлиддин Шерматов, Сардор Рафиқалиев , Асқарбек Абдухалилов.\nБу ўғри ўзбеклар ўғирлаб сотворган ҳайкал яна бир ярим миллион эвазига қайтадан ясалиб жойига қўйилди.\nВидеокузатувга эса қўшимча апп ўрнатилди. Яъни ўзбекка ўхшаш махлуқ ҳайкалга яқинлашса, сигнал ишлаб кетади.\nПалон ҳайкал «еди», пистиëн ҳайкал «емади», деб бақириб кўтини йиртганлар ва шу бақироқлар гапини гап деб ҳайкални олиб ташлайдиган одамсимонларга айтадиган гапим шу:\nЗар қадрини заргар билар, чилангар нимани билар?\nТасвирий санъат ичидан «адабиëт» ва «маъно» қидириш – бу касаллик. Масалан, Сезанн чизган натюрмортда олма тасвирланган. Расмнинг маъноси олма тасвири. Ван Гогнинг «Картошкагул» асарида эса картошка гули тасвирланган. Расмнинг маъноси картошка гули. Малевичнинг «Қора квадрат» асарида қора квадрат тасвирланган.\nБу уч асар нархи Ўзбекистон йиллик бюджетидан кўп. Одамлар калиш ҳайкалидан маъно қидиришди. Маъноси калиш.\nБудапешт шаҳрида ботинкаларга, Женевада стулга, Москвада портфелга ҳайкал қўйилган. Мана бу расмдаги эса балиқ консервасига қўйилган ҳайкал. Маъноси балиқ консерва.\nТарих дарслари ëки Эшши нега хонни ўлдирди?\nТаътил кунларида Лейпцигдаги немис дўстларим Хива тарихи бўйича жўнатган ҳужжатларни варақладим. Разолат¸ риë ва сиëсий кўрлик каби тарихга муҳрланган ҳолатлар мени маюс қилди.\nНаҳотки яқин тарих Қодирий айтмоқчи фақат кирли нуқталардан иборат. Хайрият, тарихимизда бизга ўрнак нуқта ҳам бор экан. «Ëш хиваликлар» ташкилоти намойиш ўтказиб, Исфандиëрхоннинг Нуруллабойдаги саройига сиëсат билан кириб боргани оталаримизнинг биз ўрнак олсак арзийдиган жасорати каби туюлди.\nБобоохун Салимов раҳбарлигидаги «Ёш хиваликлар» мамлакатда демократик ислоҳотларни амалга ошириш учун намойиш ташкил қилишди.\n“Ёш хиваликлар» ташкил этган кўп минг кишилик колонна “Яшасин озодлик!”, “Йўқолсин золимлар!” шиорлари остида хоннинг Нуруллабой саройига йўл оладилар.\n«Ёш хиваликлар» партияси аъзолари саройга етиб бориб, хондан давлатни конституция асосида бошқаришни, хоннинг айрим мулозимларини уларнинг қўлига топширишни талаб қиладилар.\nПолвонниёз ҳожи Юсупов, Назир Шоликоров «Ёш хиваликлар» ва шаҳар аҳолисининг вакили сифатида Исфандиёрхон ёнига кириб, ўз талабларини баён қилишди.\nБиринчи бўлиб Полвонниёз ҳожи Юсупов сўз бошлайди: “Биз, «Ёш хиваликлар», сиздан ҳуррият олиб, “Идораи машварат” ташкил қилиш учун Хоразм фуқаролари номидан вакил бўлиб ҳузурингизга келдик”, дейди.\nИсфандиёрхон уларга қараб: “Сизлар вакил бўлиб келган бўлсангизлар, ҳурриятни куч билан оласизларми ёки шариат биланми?” де(б сўра)ди. Полвонниёз ҳожи Юсупов хоннинг бу саволига жавобан: “Тақсир, ҳурриятни шариат билан оламиз”, деди.\nХон «Ёш хиваликлар» вакилларига қараб: “Сизлар ҳам шариат йўлини биласизларми?!” деди.\nИсфандиёрхоннинг бу сўзлари Повонниёз ҳожи ва Назир Шоликаровни ғазаблантириб юборди. Назир Шоликоров ўрнидан сакраб туриб Исфандиёрга баланд овоз билан:\n“Бизлар шариатни яхши биламиз, лекин сизлар уни яхши билмайсиз. Ёш қизларни зўравонлик йўли билан ота-онасидан тортиб олиб, номусига тегиш, уни бошқа бир одамга хотинликка бериш қайси бир шариатда бор?!\nЁки қизларнинг номусига тегиб, уларни уриб ўлдириш, баданига қайноқ сув қуйиш, бегуноҳ халқнинг мол-мулкини талаш, қаршилик кўрсатганларни зиндонга ташлаш, қийнаб ўлдириш қайси шариатда бор?! Агар зарур бўлса, биз сизнинг даҳшатли қилмишларингизни далиллар билан исботлаб берурмиз”, деди.\nИсфандиёрхон ўша куни «Ёш хиваликлар» билан учрашув чоғида уларнинг кескин ҳаракатга мойил эканини сезиб, бундай деган:\n“Менинг ота-боболарим шариат йўли билан ишлаб келганлар. Мен ҳам шариат йўлидан чиқмайман. Агар бу ишлар келажакка мувофиқ бўлса, ҳуррият бердим”.\nШу сўзлардан кейин у «Ёш хиваликлар»нинг 7 моддадан иборат манифестига имзо чеккан, қозикалон ва унинг ёрдамчиси бу имзонинг қонуний эканини ўз муҳрлари билан тасдиқлайди.\nМанифестнинг биринчи моддасида бундай сўзлар ёзилган эди: “Тарихи ҳижрий минг уч юз ўттиз бешинчи жумодул аввалнинг 25-куни эрдиким, милодий йилнинг 1917 йил апрель ойининг 5-куни, мен, Хива хони Саййид Исфандиёр Баҳодирхон, тубанда ёзилган ўзимнинг хоҳишимни эълон қиламан.\nАввало, менинг содиқ фуқароларимга “Идораи машрутия” бердим, токи улар ўзларини хоҳлаганларича мамлакатни шариатга мувофиқ идора қилсинлар. Чунончи, ўзлари хоҳлаганча фуқароларнинг маслаҳати билан сайлов қилиб, ҳукумат ишларига ўзлари хоҳлаган одил одамларни тайин қилсинлар”.\nУ сайлов йўли билан ташкил топган депутатлар мажлиси раиси Бобоохун Салимов ва бошқа «Ёш хиваликлар»га қарши фитна уюштирди ва Нозирлар кенгаши раиси Жуманиёз Матмуродов бошчилигида «Ёш хиваликлар»нинг 14 вакилини қамоққа олди.\nҚамоққа олинган жадидларнинг бир қисми қочишга муваффақ бўлди, қолганлари эса отиб ташланди.\nБобоохун Салимовни қўлга тушира олмаган Исфандиёрхон унинг синглиси Уллижонбийини тутиб олиб, қийнаб ўлдирди.\nСиëсат тугаган эди шу жойда. Сиëсатнинг давомини уруш деб билган Эшшихон эса Исфандиëрнинг олдига кириб уни ханжар билан сўйиб ташлади.\nБу воқеа тарихга «Эшши ўлдирди», деган калимани киритди.\nЁпиқ лабиринт ҳалқаси\nСиëсат тугаган жойда уруш бошланади, деган эди Биринчи жаҳон уруши арафасида немис генерали Клаузевиц.\nНаҳотки сиëсатнинг тугаши ғалаëнлар ва исëнлар бошланишига, диктатор калласининг кесилишига сабаб бўлса?\nБу шеърни Ўзбекистоннинг биринчи президентининг порахўрлик, рэкет ва жиноий синдикат қуришда айбланиб, жазо ўтаëтган маҳбуса қизи Гулнора Каримова 2007 йил ëзганини айтган эди.\nТалантсиз раҳбарият янгилик қила олмай, эскиликларни такрорлаш билан банд. Ëшлар форуми ўтказилди. Гулнора форумининг такрори. Ëшлар йили дейилди. Ҳолбуки, 2008 йили ëшлар йили бўлувди.\nХалқлар дўстлиги, дейилди. Ҳолбуки, бу собиқ совет давридаги сақич. Сут бермаган сигир қисир дейилади. Туғмайдиган хотин бепушт¸ туғдиролмайдиган эркакка тумсо дейилади.\nБошқарувни эплай олмайдиган¸ янги ғоялардан мосуво раҳбарларни нима деб аташ керак? Сигири қисир бўлса сўйиб¸ бепушт хотинни энасиникига қайтарадиган халқ нега буларни боқиб ўтирибди?\ndata-title="РТдан ваъз: Сигир йилида соғилмасак бўлди" data-description="<!-- wp:paragraph --> <p>Мана, ўлмаган қул сиз билан 2021 йилнинг илк кунида дийдорлашиб ўтирибман. 364 кунлик китоб турибди олдимда. Бир-бир ..." data-image="https://eltuz.com/wp-content/uploads/2021/01/rasm4297908.jpg" data-url="https://eltuz.com/video/216267/" data-services="facebook,odnoklassniki,twitter,telegram" data-counter="ig">\nКамида 10 кишидан иборат уюшган жиноий гуруҳ Тошкентда 64 кишини мулкидан маҳрум қилди. Ишнинг бешта эпизоди ҳозир пойтахтнинг Чилонзор ...\nЎзбек жамиятидаги муҳофазакор қатламнинг турк сериалларига қарши «жиҳоди»нинг ажабланадиган жойи йўқ. Аслида бу масаланинг илдизи психологик мавзу. Анъанавий муҳофазакорларнинг ...


Марказга келувчиларни Қорбобонинг ўзи кутиб олмоқда (фото)\nМарказга келувчиларни Қорбобонинг ўзи кутиб олмоқда...\n29.12.2018 11:03 0 329\nЯнги йил. Тўғриси, бу байрамдан мўъжиза кутмайдиган одамнинг ўзи бўлмаса керак. Чунки, у совғалар-у, туҳфалари билан қадрли. Инновацион ёндашувлари билан ўзига барчани чорлаётган Навоий шаҳар давлат хизматлари марказида яна бир янгилик. Энди ҳар куни марказга келувчиларни Қорбобонинг ўзи кутиб олмоқда. Шунчаки эмас, қўлида янги йил совғаси билан. Қандай совға деб ажабланаётгандирсиз. Бу китоб. Китоб чинданам совғалар ичида энг зўри. Уни қабул қилаётган каттаю кичикнинг кўнглида шоду хуррамлик, янги йил қувончи. Ота-онаси ортидан эргашган болажонлар учун эса ҳар доимгидек ширинлик бор.\nКунига 500-600 нафар фуқаро ташриф буюрадиган марказда хизматлар сони ортгани сайин, одамларнинг қатнови ҳам кўпаймоқда. Салоҳиддин Бойназаров 66 ёшда. Отахон ҳайдовчилик гувоҳномасини янгисига алмаштириш учун давлат хизматлари марказига мурожаат қилганлардан. Барча хизматлар шаффоф ва бюрократик тўсиқлардан холи тарзда амалга оширилаётган марказда 10 дақиқа ичида давлат ҳизматига бўлган мурожаатингизга жавоб оласиз. Янги йилда янги ҳайдовчилик гувоҳномасини қўлга киритган Салоҳиддин ота сингари фуқаролар камида 100-150 кишини ташкил этяпти. Мана шу-да янги йил мўжизаси, деди марказда ташкил этилган хизмат сифатидан ҳайратда қолган отахон.\nБу йил янги йилни Навоийда кутиб оладиган бўлдим, дейди хитойлик ҳамкор Дза О. У дунё бозорига кимё маҳсулотлари етиштириб бераётган Навоиазот корхонасининг минизаводлари қурилишида иштирок этяпти. Навоийда ишлашига рухсат олиш, яшашини вақтинчалик рўйхатдан ўтказиш учун давлат хизматлари марказига келган хорижлик меҳмонлардан. Навоийда қаерга кирмайлик янги йил кайфияти, дейди чет эллик фуқаро.\nҲа-я, янги йилга яқин кунларда Навоийга борсангиз, албатта Навоий шаҳар давлат хизматлари марказига кириб ўтинг. Боиси каттаю кичикнинг у ёки бу масаласига ечим топилаётган бу масканда ҳеч йўқса қорбобонинг мўъжизаларига дуч келасиз. Дарвоқе, яна бир хушхабар. Янги йилга яқин кунларда вилоятнинг Конимех туманида ҳам давлат хизматлари маркази биноси очилади.\nянги йил давлат хизматлари маркази навоий шаҳри\nЖамият 01/08, 15:42\nСаҳрога айланган Мўйноқдаги мўъжиза — янги ДХМ фойдаланишга топширилди


*1 июнь—Халқаро болаларни ҳимоя қилиш куни\nУнутилмас таассуротлар, миннатдор қалблар\nМаълумки, ўзбекистонлик юз нафар ўғил-қиз Туркма¬нистон Республикасидаги "Аваза" миллий сайёҳлик зонасининг "Камалак" болалар кўнгилочар боғида ўн кун давомида дам олишди. Шулар сафида 23 нафар вилоятдошимиз ҳам бор. Бухоро халқаро аэропортида уларни кутиб олиш маросими бўлиб ўтди. Мазкур тадбирда вилоят касаба уюшмалари бирлашмаси кенгаши, халқ таълими бош¬қармаси, жамоат ташкилотлари, ОАВ вакиллари, ота-оналар иштирок этишди.\nЎзаро суҳбат асносида ушбу истеъдодли ўқувчилар бизга болалар кўнгил- очар боғида ўзлари иштирок этган турли маданий-маърифий тадбирлар, музейлар ва тарихий жойлар бўйлаб экскурсиялар тўғрисида сўзлаб беришди.\n— Бизда айниқса, муҳтарам Президентимиз Шавкат ¬Мирзиёев билан бўл¬ган учрашув олам-олам таассурот қолдирди, — дейди ўзини Шаҳина Мирова деб таништирган қиз. — ¬Юртбошимиз туркма¬нистонлик тенгдошларимиз билан дўст¬лик му-носабатларимиз ҳақида суҳбатлашдилар. Соғ¬лом¬лаш¬тириш марказидаги шарт-шароитларга қизиқдилар. Биз, болаларга сов-ғалар улашдилар. Бу учрашув ёдимизда бир умр сақланиб қолади.\nУнутилмас таассуротлар билан қайтган ёшларнинг бари қўш¬ни мамлакатда дўст¬лар орттиришгани, мароқли дам олишгани, туркманистонликларга миллий санъатимиз, маданиятимиз намуналарини намо¬йиш қилишгани, бунда эса давлатимизнинг бевосита ғамхўрлиги, тинчликпарвар ва инсонпарвар сиёсати муҳим омил бўл¬ганини таъкидлашди. Бундай миннатдорлик ҳиссию изҳорини мурғак қалб эгалари ҳамда уларнинг ота-оналари кўзию сўзида англаш, тинглаш мумкин эди.


“Ўрага тушдинг, гулдур-гуп” « Ўзбекистон Халқ Ҳаракати\n“Ўрага тушдинг, гулдур-гуп”\n27 July 2016 - 14:21\nКелинг, озгина фалсафалашайлик ёки… Хуллас, дунёдаги ҳамма тирик юрган одам кўринмас нурли ип билан уланган, буни қадимгилар ҳам айтиб кетишган. Коинот ҳам шундай. Ўткан йили бу масалани америка физиклари исботлашди ҳам. Биз эса буни инкор қилиш билан банд, одам кўкрагида Раҳмон ва шайтон бор дейишган қадимгилар, ҳозиргилар тирик ҳужайралардан иборат кўринмас нурли ип ва ҳаммани нарсани ўзига ютгувчи автоном қора ўра дейишади. Автоном дейишимга сабаб ҳар бир одамнинг қора ўраси бошқаники билан кўринмас ип каби уланмаган.\nОдам қанча тушкунликка тушса шунча қора ўра атрофида айланиб қолади. Самарқандлик бир танишим мактаб ўқитувчисига қўнғироқ қилдим. “Бу йил мактабдан нечта бола ўсини осди?”-ўзини қора ўра атрофида айланиб юрганини аниқ билган одам шунақа саволлар беради, одатда. Танишимнинг дами ичига тушиб кетди, дами қора ўра атрофини айланиб келди шекилли, бир пасдан кейин: “Бизнинг мактабдан бу йил ҳеч ким ўзини осмади. Қўшни мактабдан бир бола ўзини осди.”-деди. “Сабаб?” “Ашулачи бўламан деган экан, ота-онаси қаршилик қилипти.”\nОдам кўринмас нурли ип билан уланмаганда эди, худди космик ракетада учиб кетаётгандек ер кемасида коинотда учиб кетаётганини билиб турарди. Тасаввур қилинг, секундига 32 км, тубсиз бўшлиқда учиб кетяпмиз. Одамнинг жони узилганда, худди шундай бўлса керак, у жон кўринмас нурли ипдан узилиб юқори тезликда йўқликда учади-ана қиёмат кейин…\nМасалан, қора ўра тубсиз кутубхонага ўхшайди. Ҳамма билимни у ердан топиш мумкин, лекин тирик ҳужайралар билан боғлиқлик томони йўқ. У ерда дин илмлари ҳам бор, Суқрот ҳикматлари ҳам бор – бутун дунёнинг хотираси бор- худди шайтон ҳамма илмдан хабардор бўлгани каби, лекин тирик ҳужайралар йўқ. Қора ўрага тушиб чиққан, масалан, ғирт чала мулло ўзини доим 8 асрда яшаётгандек ҳис қилиб туради. Салла ўраши-ю чопон кийиб юриши-ю илмлар йиғиндисидан гапириши шундан далолат беради. Лекин бу реаллик эмас. Илм йиғиндисидан гапирган одам ҳеч қачон реалликдан сўзламайди. Гапирган илми қайси асрдан олинга бўлса ўша асрни бошни кечиряпти, қора ўра ичидан ўтиб ўша асрга тушиб қолган, холос.\nБалет ёки “зато тинчлик”\nРақсга тушмасдан яхшиси астроматн тузиш керак, шунда биз “зато тинчлик” шиори остида ана шу тирик ҳужайралар билан уруш қилиб юрганимизни ўз кўзимиз билан кўриб қоламиз. “Шукр қилмайсанми, тинчлик даврида яшаяпмиз” дейишади, аслида тирик ҳужайралардан ташкил топган ифода -сўзлаш ҳуқуқини поймол этишмоқда. Ҳужайраларни қора ўра ўз домига тортиб кетмоқда. Ботинимизда уруш бўлаётганини ҳеч ким англамайди, эртага у зоҳирга чиқади: аслида тинчликни таъмин этувчи тирик ҳужайраларга қарши ҳар кун ҳар дақиқа уруш қиляпмиз. Тирик ҳужайраларга қарши қарорлару қонунлар чиқяпти. Мамлакатда бир дона ҳам демократик институт йўқлиги бунинг исботи, албатта. Номигагина борлари, айнан қора ўра ичидан ўтиб ғарбда яшаб ўтилган институтларни имитатсия қилмоқда.


Ӯзбекистон, 01 Июль 2019\nҚозоғистондаги қурилиш компанияси узр сўради ва эълон қилган сурати тартибсизликларга сабаб бўлган ливияликни ишдан бўшатди\nConsolidated Contracting Engineering & Procurement S.A.L. Offshore (CСЕР) компанияси бош директори Кауаш Хишам 1 июль куни эрталаб видеомурожаат билан чиқди, у Тенгизда юз берган ҳодисалар учун қозоғистонликлардан узр сўради.\nТожикистон БМТнинг инсон ҳуқуқлари бўйича Қўмитасида ҳисобот бермоқда\nТожикистон ҳукумат делегацияси 1 июль куни БМТнинг инсон ҳуқуқлари Қўмитасининг сессиясида мамлакатда инсон ҳуқуқларига риоя этилиши юзасидан ҳисобот беради.\nТуркманистонда пул ўтказиш жараёни мураккаблашди\nТуркманистоннинг шимолий минтақаси бўлмиш Дашоғузда пул ўтказишда жўнатувчилардан паспортларининг барча саҳифаларидан нусха талаб қилинмоқда. Азатлық (“Озодлик”нинг туркман хизмати) мухбирларининг сўзларига қараганда минтақа аҳолиси шу каби талаб билан илк бор тўқнаш келмоқда.\nОАВ: Эрон кам тўйинтирилган уран заҳираси бўйича лимитни оширди\nЭроннинг кам тўйинтирилган уран захиралапри бўйича лимити 2015 йилда Теҳрон ва жаҳоннинг етакчи давлатлари ўртасида эришилган Битимда белгиланганидан ошиб кетди, дея хабар берди Эрон ОАВ.\nҚозоғистон пештахталарида гўшт камайди, нархлар кўтарилди\nҚозоғистонда гўшт қимматлади. Сотувчиларнинг айтишларича, бу ёқилғи ва ем-озуқаларнинг нархлари қимматлашиб кетиши билан боғлиқ. Расмий маълумотларга кўра, Қозоғистон мол, қўй ва чўчқа гўштини экспорт қилишни кўпайтирди.\nСамарқанднинг Қорасув массиви турғунлари уйлар нархи оширилганидан норози (тўплам)\nҚР собиқ президенти Роза Отунбаева Алмазбек Атамбаев атрофидаги вазиятга изоҳ берди\nҚирғизистон собиқ президенти Роза Отунбаева Алмазбек Атамбаевдан собиқ президент мақоми бекор қилиниши муносабати билан унинг атрофидаги вазиятга изоҳ берди.\nТожикистонда ўсмирлар томонидан ёқиб юборилган қизчани германиялик таниқли шифокор даволайди\nЎсмирлар томонидан ёқиб юборилган олти ёшли Осия Зулфоновани Германиядан келган таниқли шифокор Эдгар Бимер даволайди. Бу ҳақда 1 июл куни Радио Озодига №3 шахар клиник шифохонаси шифокори Тоҳир Зубайдов маълум қилди.\nСурия ОАВ: Исроил Дамашқ яқини ва Хомсдаги объектларга зарба берди\nСуриянинг давлатга тегишли ОАВлари 1 июль куни эрталаб Исроил Сурия ҳукумат кучларининг Дамашқ яқинидаги ва Хомс вилоятидаги мавқеларига зарба бергани ҳақида хабар берди.


Дмитрий Харченко: Халқ банки Ўзбекистоннинг етакчи молия муассасасига айланади!\nАсосий/Сўнгги янгиликлар/Дмитрий Харченко: Халқ банки Ўзбекистоннинг етакчи молия муассасасига айланади!\nНашр қилинган сана: 29.06.2021 11:40\nХалқ банки жуда катта марралар остонасида турибди. Чунки муассасада янгиланишлар кўлами кенг. Бу ерда, мана, иккинчи йилдирки, трансформациялаш ислоҳотлари амалга ошириляпти. Шу мақсадда чет элдан тажрибали мутахассислар ҳам жалб қилинган. Улар орасида россиялик Харченко Дмитрий Евгеневич ҳам бор. У Москвадаги "Фонтвел" инвестиция компаниясида савдо департаменти директори, "ЮНИСТРИМ" (ОАЖ) тижорат банкида банк карталари бошқармаси бошлиғи, “НОТА-Банк” (ОАЖ) да пластик карталар бошқармаси бошлиғи, “Агроторг” (X5 RETAIL GROUP) МЧЖда директор ўринбосари, “Давр банк” акциядорлик тижорат банкида Бошқарув Раиси маслаҳатчиси лавозимларида ишлаган. 2020 йилдан буён эса Халқ банки Бошқаруви Раисининг ташкилий ўзгаришлар бўйича маслаҳатчиси лавозимида меҳнат қилмоқда. Жаноб Харченко билан суҳбатимиз Халқ банки стратегиясининг ўзига хос жиҳатлари хусусида бўлди.\n— Суҳбатимиз аввалида банк стратегияси тушунчаси ҳақида қисқача тўхталиб ўтсангиз.\n— Стратегия — режалаштирилган мақсадларга эришиш йўли. Бошқача айтганда, кўзланган марраларни забт этиш тизими. Ҳар қандай банк ўз олдига маълум мақсадларни қўйиб иш юритади ва шу асосда ўз стратегиясини ишлаб чиқади. Халқ банки мисолида айтсак, ҳозир бизнинг асосий мақсадимиз мамлакатдаги энг яхши банкка айланиш. Стратегиямизнинг бош ғояси ҳам шу.\n— Сизнингча, банк стратегиясини муваффақиятли амалга ошириш учун нималарга эътибор қаратиш керак ва бу борада Халқ банкида қандай ишлар олиб бориляпди?\n— Шундай ходимлар борки, уларнинг иштирокисиз стратегияни амалга ошириш имконсиз. Биринчи галда ана шундай мутахассисларга алоҳида эътибор қаратиш керак. Бундан ташқари, замонавий банклар учун муҳим бўлган рақамли технологиялар ҳам муваффақият омили ҳисобланади. Ҳозир Халқ банкида ҳар икки жабҳада иш қизғин. Масалан, Ўзбекистондаги барча банклар бевосита инновацион фаолият билан шуғулланувчи алоҳида департаменти борлиги билан мақтана олмайди. Бошқарув Раиси мазкур тузилмани банк учун истеъдодли, қобилиятли ходимларни “етиштириб” берадиган “иссиқхона” деб бежиз эътироф этмайди.\nАйни вақтда муассасамизда босқичма-босқич ходимлар амалмашинуви жараёнлари давом этмоқда. Аммо бу жараённи бирданига бажариб бўлмайди. Негаки, ҳамма ходимларни бир вақтнинг ўзида янгилаш, қайта ўқитиш ёки алмаштириш имконсиз. Бу ҳолда банк ўзини тиклай олмайди. Қолаверса, Ўзбекистон меҳнат бозорида мутахассис кадрларга эҳтиёж катта. Шу боис банкнинг Кадрлар департаменти бу бўйича муайян ишларни олиб бормоқда. Яъни ходимлар босқичма-босқич янгиланяпти, қайта ўқитилмоқда. Ҳатто шу мақсадда Ходимларни ўқитиш ва малакасини ошириш департаменти ҳамда “Банкирлар тренинг мактаби” фаолияти ҳам йўлга қўйилган.\nБанкни рақамлаштириш ҳақида тўхталадиган бўлсам, ҳозир “Middlewаре” номли янги платформани сотиб олиш юзасидан дастлабки тендерлар бошланган. Жараён ниҳоясига етгач, янги маҳсулотларни яратиш ва жаҳондаги бошқа банклар билан рақобатлашиш имкониятига эга бўламиз.\nМасалан, пластик карталар бизнесини олиб қарайлик: мавжуд конструкция билан уларни кўп миқдорда ишлаб чиқаришга техник томондан тайёр эмасмиз. Шунингдек, Халқ банки мобил иловасида ҳам камчиликлар йўқ эмас. Аммо уни янгилаш бўйича банк Бошқаруви қарори қабул қилинган ва бу борада тегишли иш олиб бориляпти. Бинобарин, тендерлар якунига етиб, янги етказиб берувчилар танлангач, замонавий мобил иловаларимиз яратилади.\n— Бугун молия бозорида рақобат жуда кучли. Шундай шароитда мижозлар ишончини қозониш учун нималарга эътибор қаратиш жоиз, деб ҳисоблайсиз?\n— Бозор муносабатларидаги ҳар қандай назарияга асосан мижоз талаби — устувор мезон. Бу жиҳат эътиборга олинмаса, мижозга у учун кераксиз хизмат таклиф қилинади ва ҳатто у маҳсулотни сотиб олган тақдирда ҳам, бошқа қайтиб келмайди. Чунки мижоз барибир ўзига зарур бўлмаган маҳсулотни харид қилганини англаб етади. Шундан келиб чиқиб айтиш мумкинки, ҳар қандай савдода сотувчи мижознинг қизиқиши ва талабини эътиборга олиши керак. Баъзи ҳолларда нима исташини билмайдиган мижозлар ҳам бўлади. Шундай пайтда уларга “Нима хоҳлаяпсиз?” деган саволни бериш билан кифояланмасдан, ҳали хаёлига ҳам келмаган таклифларни тақдим этиш керак.\n— Халқ банки ўз мижозларининг талаб ва эҳтиёжларини қай даражада билади, деб ўйлайсиз?\n— Очиғи, ҳали бу борада қилишимиз керак бўлган ишлар кўп. Албатта, ҳамма тармоқларда эмас, асосан мижозларга хизмат кўрсатиш йўналишида ўз устимизда ишлашимиз ва бу бўйича ходимларни ўқитишимиз зарур. Мижозлар талаби тўлиқ қондирилмаётгани, бир томондан, фронт-офислардаги юкламалар ҳажми катта эканлиги билан ҳам боғлиқ. Узун навбатлар ҳосил бўлиб турганда, фронт-офис ходимининг мижозлар талабини тўлиқ ўрганиши бироз қийин кечади. Иккинчи томондан, буни республикада кузатилаётган кредит танқислиги билан ҳам изоҳлаш мумкин. Бу эса, ўз навбатида, талабнинг ошишига сабаб бўлади. Талаб юқорилаши эса иқтисодий атама билан айтганда, дефицитга олиб келади.\n— Сиз фаолият олиб бораётган департамент ходимларининг аксарияти ёшлардан иборат. Уларнинг имкониятларини қандай баҳолайсиз?\n— Биласизми, Банк стратегияси ва инновацион ривожлантириш департаментида янгилик қилишга интилмаган ва бунга тайёр бўлмаганлар ишлай олмайди. Ҳар бир ходим диққат билан саралаб олинади. Шу маънода айтишим мумкинки, жамоадошларимизнинг барчаси кўзлари ёниб турган ажойиб йигит-қизлар. Бундан ташқари, улар “пишиб етилгач”, вақти-вақти билан “иссиқхона”дан ажратиб олинади ва банк бўйлаб тақсимланади.\n— Ўзингизга қисқа қилиб қандай таъриф берган бўлар эдингиз?\n— Мен ишлаш учун яшайдиган эмас, балки яшаш учун ишлайдиган одамман. Камина учун пул ҳамма нарсани ҳал қилмайди. Нима биландир машғул бўлиш зарур. Менга айнан шуниси муҳим. Биласизми, ҳаётда ҳамма нарса бўлиши мумкин. Ким билсин, балки қачонлардир зарурат ё вазият тақозоси туфайли Ватанимга қайтиб кетишимга тўғри келар?! Аммо унгача асосий мақсадим — Халқ банкини мамлакатдаги етакчи молия муассасасига айлантиришга доир миссиямни якунига етказиш ва меҳнатларим самарасини кўриш.\nАлбатта, пул керак, лекин у ҳар доим ҳам ҳал қилувчи рол ўйнамайди. Масалан, агар менга кун бўйи кўча супурасан, 5 минг доллар маош берамиз, деб таклиф қилишса, рад этаман. Чунки бу мен учун қизиқ эмас. Тўғри, бошида пул учун ишлаш мумкин. Лекин бора-бора одам ўзига қизиқ бўлмаган юмуш билан шуғулланишдан толиқади, зерикади.\nХалқ банкидаги фаолиятим эса мен учун жуда мароқли. Банк соҳасида катта тажриба тўплашга ҳаракат қилдим. Балки эгаллаган билим ва кўникмаларим қай ўринда кучли ёки қай жабҳада оқсар?! Аммо банк соҳасининг исталган йўналиши бўйича яхши маслаҳат бера олишим билан фахрланаман.\n— Халқ банки келажагини қандай тасаввур қиласиз?\n— Халқ банки — республикадаги кенг миқёсли, миссияси катта молия муассасаси. Аммо шундай кичик банклар борки, улар маҳсулотлари, мижозларга хизмат кўрсатиш сифати бўйича анча илгарилаб кетган. Масалан, Россиянинг “Сбербанк”и аввал ҳозиргидек салоҳиятли эмасди. Бу ерда мижозлар талаби етарлича эътиборга олинмас, хизмат кўрсатиш сифати ҳам яхши эмас эди. Ўзимдан мисол айтсам, 2003 йили виза-классик карта олиш учун бир ой кутишимга тўғри келган. Ваҳоланки, у кредит карта эмас, шунчаки дебит карта эди. Бугун эса мазкур банк рақамли технологиялар, мижозларга хизмат кўрсатиш бобида мамлакатда етакчилардан ҳисобланади.\nАйтмоқчиманки, янгилик қилиш учун самолётни қайтадан кашф этиш шарт эмас. Буни аллақачон ихтиро қилиб бўлишган. Шунчаки чет эл тажрибаси, босиб ўтилган йўлни кузатиб, ундан керакли хулосаларни чиқара олсак кифоя. Буни эса тўлиқ уддалай оламиз. Ишончим комилки, Халқ банки яқин истиқболда Ўзбекистоннинг етакчи молия муассасасига айланади!


АҚШ ҳамон олдинда, Хитойда эса бир киши – коронавирусга оид энг сўнгги янгиликлар | Qalampir.uz\nАҚШ ҳамон олдинда, Хитойда эса бир киши – коронавирусга оид энг сўнгги янгиликлар\nОлам\t02 Май 09:00 6081\nСўнгги 24 соат ичида дунёда коронавирус инфекцияси билан боғлиқ қандай янгиликлар бор? Қандай воқеа-ҳодисалар юз берди? Буларнинг бари QALAMPIR.UZ’нинг 2 май кунги дайжестида.\nДунёда коронавирусга чалинган беморларнинг 1,04 миллион нафари бутунлай соғайди. Жаҳонда инфекциядан зарарланганлар сони 3,3 миллиондан ошди. АҚШ ушбу рўйхатда пешқадамлик қилмоқда. мамлакатда 1082,411 нафар коронавирус юқтирган бемор мавжуд. Ундан кейинги ўринларда Испания (213 минг), Италия (207 минг), Буюк Британия (178 минг), Франция (167 минг), Германия (163 минг) ва Туркия (122 минг) бормоқда.\n2020 йил 1 май ҳолатига кўра, Ўзбекистонда коронавирус чалинганлар сони яна 11 нафарга ортди ҳамда уларнинг умумий сони 2086 нафарга етди. Мамлакатда беморларнинг 1212 нафари соғайди, 9 нафари вафот этди.\nРоссия соғлиқни сақлаш вазирлиги матбуот хизматининг маълум қилишича, коронавирус билан касалланган 11 нафар боланинг аҳволи оғир, икки бола эпидемия пайтида вафот этган. “Ҳозирги вақтда Федераль реанимация маркази назорати остидаги касалхоналарда 11 бола оғир аҳволда қолмоқда. Икки бола коронавирус эпидемияси пайтида вафот этган”, дейилади хабарда.\nҚўшма Штатларда коронавирус келтириб чиқарадиган касаллик туфайли вафот этганлар сони қарийб 100 минг кишини ташкил қилиши мумкин, бу борадаги сўнгги тахминлардан анча юқори. Буни АҚШ Президенти Дональд Трамп тан олди. “Умид қиламизки, биз 100 минг марҳумдан пастга тушамиз. Бу барибир даҳшатли кўрсаткич”, деди Америка раҳбари. Трамп 17 апрель куни коронавируснинг янги тури туфайли келиб чиққан касаллик, эҳтимол АҚШда тахминан 60-65 минг кишининг ёстиғини қуритиши мумкинлигини айтган эди.\nҚозоғистонда коронавирус инфекцияси билан касалланиш сони 1 май маҳаллий вақт билан соат 23:20 (Тошкент вақти билан 22:20) га кўра, 3 597 кишини ташкил этмоқда. Касалликка чалинганлар сони бўйича минтақалар орасида биринчи ўринда Олма-ота бўлиб, бу ерда 1150 та ҳолат қайд этилган. Иккинчи ўринда пойтахт Нур-Султон (653) бормоқда.\nФранциялик аёл 106 ёшида француз коронавирусдан тузалишга муваффақ бўлди. Ивелин департаментидаги қариялар уйида яшовчи Элен Лефеврнинг 15 апрель куни коронавирусга чалингани маълум бўлди. Унда заифлик ва юқори иситма кузтилган. Аёл хонасида изоляция қилинган ва у шифохонага олиб борилмаган. Ҳозирда Лефевр соғлом, унинг аҳволи ташвиш туғдирмайди.\nСўнгги бир кун ичида Хитойда фақат битта коронавирусга чалиниш ҳолати қайд этилди. 43 бемор соғайиб кетди, сўнгги кунда ҳеч ким вафот этмади. Бу ҳақда Хитой соғлиқни сақлаш давлат қўмитасида хабар қилди. Ҳозирги пайтда қўшимча 464 киши касал бўлиб, улардан етти нафари оғир аҳволда қолмоқда..\n25 Май 16:12 40287\n26 Май 14:40 35778\n25 Май 11:09 23049


Австралия Украинада қулаган Boeing ҳалокати жойида олинган видеонинг ҳақиқийлигини текширади\n14:00 / 17.07.2015\nАвстралия бир йил муқаддам Украинада, Boeing ҳалокати жойида айирмачилар томонидан суратга олинган ҳамда News Corp медиакомпанияси томонидан тарқатилган видеонинг ҳақиқийлигини текширувдан ўтказади. Бу ҳақда Австралия ташқи ишлари вазири Жули Бишоп баёнот берди.\nMalaysia Airlines авиакомпаниясига тегишли Boeing йўловчи лайнери Амстердамдан Куала-Лумпурга MH17 рейсини амалга ошираётган чоғда 2014 йилнинг 17 июлида Донбассда айирмачилар томонидан уриб туширилган эди. 283 йўловчи ва 15 экипаж аъзоси ҳалок бўлди. Улар орасида 10та давлат фуқаролари бор эди. Воқеа Нидерландия Хавфсизлик кенгаши томонидан тафтиш қилинмоқда – йўловчиларнинг асосий қисми ушбу давлат фуқаролари эди.\nАвстралия журналистлари томонидан тарқатилган видеолавҳада самолёт қолдиқлари яқинида ўзаро ва телефон орқали суҳбат қураётган инсонлар қайд қилинган. Бишоп хонимнинг айтишича, ушбу видеолавҳа Нидерландия кенгашининг тафтиш ишини бир қадар осонлаштириши мумкин. Айнан шу туфайли мазкур масалада текширув ишлари ўтказилади.\nШунингдек, вазир ушбу ҳалокат юзасидан халқаро трибунал ташкил этилиши зарурлигини яна бир бор таъкидлади.


TeliaSonera иши бўйича янгилик пайдо бўлди\nШвециялик журналист TeliaSonera га 3 G лицензиясини сотган Takilant ва Россия ширкати билан шартнома имзолаган Swisdorn Limited нинг Гибралтардаги адреси бир хил эканини аниқлади.\nTeliaSonera рақобатчи ширкат президент қизи Гулнора Каримованинг йигити деб айтиладиган поп қўшиқчиси билан тил бириктирган.\nTeliaSonera ширкати эса, Ўзбекистонда 3G лицензиясини мода соҳасида фаолият юритган 24 ёшли шахсдан сотиб олгани тўғрисида аввал хабар берган эдик.\nЯнгилик: 24 ёшдаги шахс билан тилга олинган йигитга қарашли ширкатларнинг Гибралтардаги адреси - почта қутиси бир хил бўлган.\nШвеция матбуотида пайдо бўлган янги маълумотларга кўра, мазкур келишувлар битта режанинг қисмлари бўлган.\nБу ҳақда Озодликка TeliaSonera ширкати билан боғлиқ можарони яқиндан кузатиб келаётган швециялик журналист маълум қилди.\nИсмини айтмай туришимизни сўраган журналистга кўра, TeliaSonera ширкатининг “рақобатчиси (МТС ширкати) президент қизи Гулнора Каримованинг йигити деб гумон қилинадиган поп-хонанда билан тил бириктирган”.\nБу TeliaSonera нинг Ўзбекистондаги бир-бирига ўхшаш учинчи келишуви бўлиб, бу келишувлар Каримовага яқин одамларнинг халқаро телеком ширкатларидан улкан даромад қозонишини таъминлаган.\nКоррупция масалалари бўйича собиқ терговчи Ларс Ҳаммар TeliaSonera келишувлари шубҳа уйғотиши тўғрисида гапирар экан, жумладан бундай деган:\n- Улар шубҳаланганига қарамай, қиморни давом эттиришга қарор қилган деган тасаввур пайдо қилади. Улар айтганидек: “Бу икки марта иш берган. Келинг яна бир марта уриниб кўрамиз, дейишган”, дейди у.\nЯнги маълумотлар қандай қилиб келишувга эришилганини аниқ кўрсатади.\nЖурналистга кўра, TeliaSonera билан боғлиқ сўнгги воқеалар бундайдир. 2007-2008 йилларда ширкат Takilant билан ҳамкор бўлган.\nБу ширкат 30 миллион доллар ва Швеция-Финляндия компаниясига сотиш ҳуқуқи билан TeliaSonera нинг Ўзбекистондаги мобил операторига тегишли акцияларнинг 26 фоизини олган.\nСолиқ тўланмайдиган Гибралтарда рўйхатга олинган Takilant ни Каримованинг ёш ишончли вакили Гаянэ Авакиян бошқарган. Ҳозирда швециялик прокурорлар мода соҳасида фаолият юритиб келаётган Авакиянни коррупцияга алоқадорликда гумон қилмоқда.\nVimpelcom ширкати ва Норвегиянинг Telenor ширкатлари 2007 йил март ойида Takilant билан ҳамкор бўлиб асосий акциядорлар бўлган. Журналистга кўра, бу ҳам яна бир янгиликдир. Унинг айтишича, бу маълумот Vimpelcom нинг йиллик ҳисоботида қайд этилган.\nЖурналистнинг Озодликка айтишича, Швециянинг ТТ ахборот агентлиги шу каби яна бир (учинчи) келишув мавжуд бўлганини ҳам аниқлаган. Бу воқеадаги хорижий телеком гуруҳи Россиянинг МТС телеком ширкатидир. У 2004 йилда Ўзбекистондаги оператор (Ўздунробита)ни сотиб олган.\nМаҳаллий ҳамкор, Swisdorn Limited ширкати МТСга сотиш ҳуқуқи билан 26 фоиз акцияларни қўлга киритган.\nЮқорида айтиб ўтилганидек, Swisdorn ҳам Гибралтарда Takilant билан бир хил почта қутисига эга бўлган.\nШвециянинг уюшган жиноятчилик ва коррупцияга қарши кураш лойиҳаси расмийлари ТТ ахборот агентлиги номидан Гибралтарда рўйхатга олинган ширкатдан маълумот олди.\nЎша маълумотларга кўра, Swisdorn нинг соҳиби, Каримованинг йигити экани айтиб келинадиган, Ўзбекистондаги “Дадо” гуруҳининг поп қўшиқчиси Рустам Мадумаровдир. Авакиян ва Мадумаров Британиядаги Каримовага алоқадор ширкатнинг ҳам ходимлари бўлган.\nҲозирга қадар TeliaSonera тилга олинган шахслар билан шартнома имзолаган учинчи ширкатдир.


Мол боқиш ва ем тайёрлаш қонун билан тартибга солинади | NORMA.UZ\nОлий Мажлис Қонунчилик палатасида «Яйловлар тўғрисида»ги қонун лойиҳаси муҳокама қилинмоқда. Унинг асосий мақсади – яйловлардан самарали фойдаланиш учун шарт-шароит яратиш, дея хабар берилади Қонунчилик палатаси сайтида.\nКейинги 35–40 йил давомида кўчма чорвачиликда яйловлардан меъёрдан ортиқ фойдаланиш, молларни яйловларда ортиқча боқиш ҳамда бошқа антропоген таъсирлар натижасида чорва озуқаси ҳажми камайиб, яйлов ерлари инқирозга юз тутмоқда. Ҳозирги кунга келиб яйлов майдонларидан 16,4 млн гектари (78%и) инқирозга учраган, 20%дан ортиқ майдондаги яйлов ва пичанзорда ўсимликлар сони ҳамда турлари камайиб, маҳсулдорлик 2 баробарга қисқарган. Агар ўтган асрнинг 90-йилларида яйловларда 247 турдаги ўсимлик учраган бўлса, ҳозир атиги 42 тури қолган. Бошқалари хўжасизларча фойдаланиш ва пайҳон қилиш натижасида йўқолган.


Ўзбекистон ва Россия қўшма инвестиция лойиҳаларининг йирик тўплами устида иш олиб бораётгани маълум бўлди\nЖорий йилнинг 15 март куни Ўзбекистон ҳукумати делегациясининг Россияга ташрифи доирасида бош вазир ўринбосари – инвестициялар ва ташқи савдо вазири С.Умурзоқов Россия ҳукумати раисининг ўринбосари А.Оверчук билан учрашди.\nУчрашувда икки томонлама савдо-иқтисодий, инвестициявий, саноат, маданий-гуманитар ҳамкорликнинг муҳим масалалари юзасидан фикр алмашилди. Икки томонлама муносабатлар ривожининг юқори динамикаси ва икки давлат ўртасидаги стратегик шериклик изчил мустаҳкамланаётгани таъкидланди.\nУчрашув чоғида савдо–иқтисодий ва инвестициявий соҳаларда ҳамкорликни кенгайтириш борасида биргаликда олиб борилаётган ишларнинг истиқболлари ва жорий ҳолати кўриб чиқилди. Томонлар яқин келажакда икки мамлакат ўртасидаги савдо айланмаси ҳажмини 10 млрд долларга етказиш мақсадида, уни ошириш бўйича биргаликда амалий чора-тадбирлар кўришга содиқлигини билдирди. Шу нуқтайи назардан икки мамлакат божхона органларининг икки давлат ҳудудлари орқали юк ташишни амалга оширишда божхона тартибини соддалаштиришга қаратилган муваффақиятли ҳамкорлиги қайд этилди.\nИнвестициявий ҳамкорликни ривожлантиришга алоҳида эътибор қаратилди, икки мамлакат ҳукуматлари томонидан қўшма инвестиция лойиҳаларининг йирик тўпламини жорий этиш устида иш олиб борилаётгани айтилди. Келишилган лойиҳаларни ҳаётга татбиқ этишни жадаллаштириш мақсадида икки мамлакат тегишли вазирлик ва идоралари даражасида яқин ҳамкорликни давом эттириш бўйича келишувга эришилди.\nШунингдек, олдиндан режалаштирилган икки томонлама тадбирлар, жумладан, Ўзбекистон ва Россия ҳукуматлари раҳбарлари даражасидаги қўшма комиссия йиғилиши ҳамда Тошкент шаҳрида “Иннопром. Ўзбекистонда катта саноат ҳафталиги” халқаро саноат кўргазмасини ўтказиш билан боғлиқ масалалар муҳокама қилинди.\nЎзбекистоннинг солиқ ва кадастр тизимини ислоҳ қилиш, шунингдек стандартлаштириш соҳасида миллий қонунчиликни халқаро меъёрлар билан уйғунлаштиришга қаратилган қатор лойиҳаларни амалга ошириш учун Россия техник ёрдамини жалб этишга келишилди.\nУчрашув якунида Ўзбекистон – Россия кўп қиррали муносабатларини янада чуқурлаштириш ва ҳамкорликнинг устувор йўналишлари бўйича икки томонлама алоқаларни мустаҳкамлашга оид қатор келишувларга эришилди.\nПутиннинг федерал мажлисга мурожаати олдидан депутат ва сенаторлар уч мартадан коронавирусга тест топширади\nРоссия Туркия билан авиақатновларни тўхтатди. Бу орқали ярим миллион россияликнинг режалари бузилди


Ўзбекистон: Тошкентнинг Чилонзор туманида навбатдаги чинорзор йўқ қилинмоқда - Фарғона.Ру ахборот агентлиги\n05:55 msk, 7 Июль 2020\nЎзбекистон: Тошкентнинг Чилонзор туманида навбатдаги чинорзор йўқ қилинмоқда\n18.02.2016 16:10 msk\nТошкентнинг Чилонзор тумани олтинчи даҳасидаги 178-мактаб яқинида бир дарахтзор бор, унда 182 та кўп йиллик чинорлар қад кўтариб туради. Тўғрироғи, 2016 йилнинг 16 февралигача бор эди, ўша куни бу ерда дарахтларни ёппасига кесиш бошланди.\n15 феврал куни эрталаб бу ҳудудда кўп қаватли автомобиль тураргоҳи ва иккита тураржой биноси қурилиши бошланди. Яқин-атрофдаги уйларда яшовчиларнинг севимли жойи бўлган чинорзор эса қурилиш майдончаси сифатида танланди. Аҳолининг норозилиги эътиборга олинмади – қурувчилар куч ишлатиб, қурилиш майдончасини девор билан ўраб олишди.\n15 феврал куни эрталабданоқ олтинчи мавзеда яшовчилардан “Фарғона” таҳририятига шикоят келиб тушгач, тошкентлик мухбирлардан биридан маълумотни текшириб кўришни сўрадик. Мухбиримиз воқеа жойига келиб, юзлаб чинорлар ўсиб турган шинам хиёбонча қурилиш майдони сифатида танлангани ҳақида хабар берди. Қурувчилар эса ишга шунчалик жон-жаҳди билан киришганки, ишнинг тезроқ тамомланиши улар учун ҳаёт-мамот масаласига ўхшайди.\n2016 йил 16 февраль, 12:00. Дарахтларни кесиш ва майдонни тозалаш бошланди. Видео © “Фарғона”\nХиёбондаги тўқнашув: қурувчилар фойдасига “бир-у ноль”\nВоқеа жойига журналист етиб келган вақтда маҳаллий аҳолидан ўнтача одам ўша ерда эди. Уларнинг айтишича, эрталаб ҳовлига қурувчилар томдан тараша тушгандай кириб келганидан сўнг, камида элликта одам ташқарига чиқиб, дарахтларни кесишга қаршилик қилган. Кейин айримлари ишга кетган, айримлари турли идораларга шикоят қилиш учун кетган.\nҚурувчилар бу ердагиларга шаҳар ҳокимиятининг қарорини кўрсатган, унда айтилишича, олтинчи мавзе ҳудудидаги бир гектар ер “ПРИОРИТИ СТАНДАРТ” МЧЖ фирмасига қурилиш учун ажратилган. Аммо қарорда расмийлар қайси жойни ажратгани аниқ кўрсатилмаган. Аммо МЧЖ қурилиш учун нега айнан шу хиёбонни танлагани ҳақида қурилиш фирмасининг вакиллари тайинли жавоб бера олмади.\n“ПРИОРИТИ СТАНДАРТ” ҳеч қандай қонунчиликка риоя қилмаган ҳолда сурбетларча иш юритаётганини сезган одамлар норозилик билдира бошлади. Жанжал кучайди. Қурувчилар қурилиш майдончаси тўсиғи учун тахта ортилган “Камаз” автомобилини хиёбонга олиб келиб, юкларини туширмоқчи бўлганида эса жанжал авж нуқтасига етди. Муштлашувга оз қолди ҳам дейишди, айримлар эса муштлашув бўлди, дейишди. Аммо қурувчилар қатъият билан ҳаракат қилганини ҳамма тасдиқлади.\n15 февраль куни тушликка бориб, хиёбон ўраб олинди. Фото © “Фарғона.Ру”\nЙиғилган оломон юк машинасининг олдини тўсиб олганида ишчилар бригадири ҳайдовчига “Босиб кет!” деб бақирди. Тахталарни туширишда ва металл қозиқларни қоқишда халақит берган одамларни қурувчилар итариб ташлашди, ҳатто бир кампирни ҳам туртиб юборишган шекилли, у оғриқдан бақира бошлади.\nКурашда ғалаба қозонган қурувчилар хиёбон атрофини тўсиб олиб, баҳайбат қурилиш техникаларини олиб кира бошлади. Одамлар ҳам қўл қовуштириб ўтирмасдан шикоят ёзишди, уни 260 киши имзолаб, Тошкент прокуратурасига олиб бориб топширишди. Ҳодисани телефонга ёзиб олганлар эса видеоларни YouTube сайтига жойлай бошлади.\n15 февраль: мавзе аҳолиси қурувчиларга қарши чиқишга уринмоқдалар. Фото © “Фарғона.Ру”\nҚурилиш бошланишими ёки ҳудудни босиб олишми?\nАммо қўшниларининг бу ҳаракатини қўллаб-қувватламаганлар ҳам бор экан. Шу ерда яшовчилардан бири иккинчи қаватдаги ошхона деразасидан қараб, журналистдан гувоҳномасини кўрсатишни талаб қилди, қўшниларга эса матбуот вакили билан мулоқот қилгани учун қамоққа кетишини таҳдид қилди. Қамоқ ҳақида бир неча марта такрорласа ҳам, негадир гувоҳномани текшириш учун пастга тушишга журъат қилолмади.\nАммо ошхонадан туриб айтилган таҳдидлар қўшниларни қўрқитгани йўқ. Улар норозилик билдираверишди:\n“Табиатни асраш қўмитаси фақат ўн битта (!) чинорни кесишга рухсат берган. Бу кулгили, чунки қурилиш бўлгандан кейин ҳаммаси кесилиб кетади!”;\n“Дарахтлар таъминлайдиган тоза ҳавонинг ўрнига жазирамада нимадан нафас оламиз?!»;\nҚурувчилар бригадири шу “Камаз” ҳайдовчисига одамларни босиб кетишни буюрди. Фото © “Фарғона.Ру”\n“Бу ерда қуриладиган иккита кўп қаватли уй билан автотураргоҳни бизнинг уйларга тегишли коммуникацияларга улаб қўйишади, кейин сувсиз, газсиз ва иссиқликсиз ўтирамиз!”;\n“Қурилишни бошқа жойда бошласа ҳам бўлар эди – бу ердан эллик метрча нарида айнан бир гектарли ташландиқ қурилиш майдони бор. Етти йил олдин у ердаги ҳамма дарахтларни кесиб ташлашди, аммо ҳечнима қуришмади!”.\nОдамлар “ПРИОРИТИ СТАНДАРТ” билан боғлиқ ҳужжатларни кўрсатишди. Бу МЧЖ ўтган йилнинг июн ойиданоқ хиёбон ўрнида қурилиш қилишга ҳаракат қилаётган экан. Бу ҳудудга эгалик қиладиган “Ислом коммунал” ХУМШ (хусусий уй-жой мулкдорлари ширкати) бунга жавобан умумий йиғилиш ўтказиб, бу қурилиш фирмасига қатъий рад жавобини берган, Чилонзор ҳокимияти бу қарорнинг қонунийлиги тасдиқланган экан.\n“ПРИОРИТИ СТАНДАРТ” бу ҳудудни эгаллаш фикридан қайтмагани ҳақидаги гаплар 2016 йилнинг қишида пайдо бўлди. Бунинг натижасида 11 февралда яна йиғилиш ўтказилиб (бу сафар бутун “Халқлар Дўстлиги” маҳалласи бўйича), унда иштирок этган 2, 5, 7, 8, 9, 10 и 11-уйларда яшовчилар бир овоздан бу қурилишга қарши чиқди.\n2016 йил 15 февраль. Мавзеда истиқомат қилувчилар дарахтзорни ҳимоя қилмоқда. Ижтимоий тармоқдан олинган видео\nКейин 15 феврал куни “ПРИОРИТИ СТАНДАРТ” маҳалла ва ХУМШ рухсатини олмасдан туриб тўсатдан қурилишни бошлашга аҳд қилди. Шу сабабли бу ерда яшовчиларнинг норозилигини тушунса бўлади. Қурилиш фирмасининг ҳаракатлари эса бегона ҳудудни босиб олишни эслатади.\nКейинги куни, 16 февралда бу қурилишдан норозилар бир гуруҳ бўлиб туман прокуратураси ва президент аппаратига борди, у ерда уларга судга мурожаат қилишни маслаҳат беришди.\nОлтинчи мавзе: кўкаламзорлаштириш муаммолари ҳақида қисқача\nЧилонзорнинг олтинчи мавзеси 1963 йилда қурилган. Ўсимлик ўсмаган тақир жойда тўрт қаватли уйлар пайдо бўлиб, бу мавзе айниқса ёз ойларида қўрқинчли фильмлар декорациясига ўхшаб кўринар эди. Ўша пайтда бу ерда яшовчилар иштиёқ билан атрофни кўкаламзорлаштиришга киришди, давлат ҳам кўчат етказиб бериш орқали бу ҳаракатни қўллаб-қувватлади. Тез орада бу мавзе яшил бир гўшага айланиб, одамларга роҳатбахш салқинлик бахш эта бошлади.\nМаҳаллий аҳолининг сўзлаб беришича, чинорлар ўсиб, катта бўлгунича хурсанд бўлишган холос. Кейин мавзеда қурувчилар пайдо бўлган. Олтинчи мавзенинг яшил бойлигини йўқотишга илк бор 1980 йилда ҳаракат қилинган, ўша пайтда метронинг “СССР 50 йиллиги” (ҳозирги “Мирзо Улуғбек”) бекати ёнида тажрибавий уй қуриш режалаштирилган. Бу мўъжизавий уйларнинг ҳар қаватида боғлар бўлиши керак эди, шу сабабли бу қурилишга аҳоли қаршилик кўрсатмаган. Аммо уйнинг икки қаватини қуриб бўлгандан сўнг қурилишга ажратилган пул тугаб, бу жой нақ ўттиз йил чала аҳволда ётди.\n1987 йилда, қайта қуриш авж олган пайтда иккинчи уриниш бўлди. Лойиҳа институтларидан бири футбол майдони ўрнига иккита тураржой биноси қуришни режалаштирган. Бу лойиҳа бўйича қурилиш техникасига халақит берадиган ўн-ўн бешта чинорни кесиш кўзда тутилган эди.\n2016 йил 15 февраль. Чилонзор 5-мавзеда болалар майдончасини бузиб ташлашга тайёргарлик. Ижтимоий тармоқдан олинган видео\nЎшанда иш котлован қизишгача бормаган эди, шу ерда яшовчилар дарахтларни кесишга йўл қўймаган. Катталар барча идораларга шикоят ёзган, “маҳкум” майдонда тўп сурадиган болалар эса қатъийроқ чоралар кўришган – ишчиларга рогаткадан отишган, ҳаттоки қурилиш вагончасини ёқиб юборишган. Натижада, қурилиш майдончасида тунда милиция машинаси қўриқчилик қиладиган бўлган.\nЎшанда футбол майдончасини ҳам, дарахтларни ҳам сақлаб қолишга эришилган. Аммо Иттифоқ тарқалиб кетгандан сўнг қурувчилар қасос олишди. Одамлар мамлакатдаги глобал ўзгаришлардан эсанкираб қолганидан фойдаланиб, Чилонзор ҳокимияти тезда футбол майдони ўрнига тураржой бинолари қуриб ташлади. Натижада, олтинчи мавзедаги 178 ва 182-мактаб ўқувчиларининг футбол билан шуғулланиш имкониятини йўққа чиқариб, одамларни кўкаламзорнинг бир қисмидан маҳрум қилишди.\n16 февраль. Фото © “Фарғона.Ру”\nЧинорнинг бир куби 400 доллардан\n90-йилларда қурувчиларни асосан олтинчи мавзедаги бино қуриш мумкин бўлган “бўш” ҳудуд қизиқтирган бўлса, 2000-йилларга келиб, дарахтларни кесиб олиш масаласи долзарброқ бўлиб қолди. Ўша пайтлардаёқ чинорнинг бир кубометри 400 долларга баҳоланиб, битта дарахтнинг ўзидан анча ишлаб олиш мумкин эди, бунинг устига давлат ғазнасига арзимаган пулни тўлаш кифоя эди.\nЭнг катта жанжал 2003-2004 йилларда содир бўлди, ўшанда бир қурилиш фирмаси иккита икки қаватли дўкон қуришни режалаштирган. Бунда фирма билан маҳаллий расмийлар “Мирзо Улуғбек” метро бекати яқинидаги ташландиқ қурилиш майдонини эмас, балки йигирматача чинор ўсган 50-51 уйларнинг ён томонини танлаган.\nЎшанда маҳаллий аҳоли қурувчиларга қаршилик кўрсатишга ҳаракат қилиб, “дарахт кесувчилар” техникаси йўлини тўсиб, занжир ҳосил қилиб туриб олишган. Аммо воқеа жойида ҳокимият вакиллари пайдо бўлиб, одамларни давлатга қарши чиқишда айблаб, “сиёсий” моддалар бўйича жавобгарлик ҳақида гапира бошлаган. Буни эшитган одамлар бўшашиб, занжирни очиб юборишган.\nАммо 50 ва 51-уйда яшовчилар курашни давом эттириб, қурилишга рухсат берган шаҳар ҳокимияти билан судлашишгача борган. Суд узоқ вақтга чўзилиб, судья ишга учинчи томон – қурилиш фирмасининг вакилларини жалб қилгунча давом этди. Бу вакиллар сицилия мафиясининг вакилларига ўхшар эди, аммо суд жараёни жуда тезлашиб кетди.\n2004 йилнинг апрел кунларидан бирида судья кечки пайт прокурор билан бирга келиб, 50 ва 51-уйда яшовчиларнинг паспорт маълумотларини фонар ёруғида ёзиб олган. Кейинчалик чиқарилган қарорда айтилишича, бу ерда яшовчилар чинорларга даъво қила олмайди, чунки яшовчиларнинг аксарияти бу дарахтлар ўтқазилган 1963 йилдан кейингина келиб жойлашган.\nБу орада йигирматача кўп йиллик чинорни суд жараёни бошланмасидан анча олдинроқ кесишга улгуришган эди. Қурилиш ва дарахтларни кесишга тақиқ қўйилишидан хавфсираган чоғи, қурувчилар тунни тун демасдан, экскаватор ёрдамида кесилган чинорларнинг илдизини қўпориб олган. Маълумки, паркет ишлаб чиқарувчилар бу илдизларнинг қадрига етишади. Ўшанда ким неча минг доллар ишлаб олганини тасаввур қилиш мумкин холос.\nБу одам ўзини “каттакон” деб билиб, мухбирларни “ўз уйига киритмасдан” ҳайдамоқда. 16 февраль, фото © “Фарғона.Ру”\n> Усти ялтироқ, ичи қалтироқ\nОлтинчи мавзе аҳолиси устидан судда ғалаба қозонганидан илҳомланиб, турли фирма ва компаниялар чинор ўсган ҳамма жойларни қурилиш майдонига айлантира бошлади. Ҳаттоки “Мирзо Улуғбек” метро бекати яқинидаги чала қурилиш атрофида дарахт бўлмаса ҳам, қурилишни ниҳоясига етказишди – мўъжизавий уй ўрнига замонавий, кўп қаватли супермаркет қурилди.\nҚайд қилиб ўтиш керакки, қурилиш майдони ўраб олиниб, дарахтлар кесилган заҳоти, зудлик билан бажарилаётган қурилишлар кутилмаганда тўхтаб қолар эди.\nБунёдкор (собиқ Халқлар Дўстлиги) шоҳкўчаси бўйлаб олтинчи мавзе ёнидан ўтилса, бунга амин бўлиш мумкин. “Мирзо Улуғбек” метро бекатига яқинлашганда иккита ташландиқ қурилиш майдонини кўриш мумкин. Биттаси ўраб олинган, иккинчисининг тўсиқлари яқинда олиб ташланди, натижада дарахтлари кесиб олинган бўш ер очилиб қолди.\nМетро бекати яқинидаги супермаркет ҳам аслида хўжакўрсинга қурилган: кўзни шамғалат қилиш учун қорайтирилган ойнали замонавий панеллар билан ўралган бетон қутидан бошқа нарса эмас. Ичига кирганлар билади, бу ерда қаватлар орасида тўсиқ ҳам йўқ...\nАнвар исмли киши “Фарғона” мухбири видеога олаётгани учун “тумшуғига туширмоқчи” бўлган. Ҳамманинг кўз ўнгида. Фото © “Фарғона.Ру”\nХафа бўлиш йўқ, бу бизнес холос\n178-мактаб яқинидаги уйларда яшовчилар ўз ҳудудини ҳимоя қилиб олишлари мумкин, чунки қурилиш фирмаси ўта сурбетлик билан ишламоқда. Аммо чинорларни сақлаб қолишнинг иложи йўқ шекилли. Чунки бошиданоқ қурувчилар Табиатни асраш қўмитаси рухсат берган ўн битта чинордан анча кўпроғини кесиб ташлашга ваъда берган эди, “қолган дарахтларга рухсатни кейинроқ кўрсатишар” экан. Айнан шундай бўлган тақдирда ҳам ҳеч ким ҳайрон бўлмайди. Ахир Ўзбекистонда ўрмон йўқ, сифатли мебелни эса ҳамма ҳам харид қилгиси келади.\nУмуман олганда чинорни ҳеч ким қўриқламайди. Талаб эса таклифни келтириб чиқаради. Тошкентда кўп йиллардан бери ярим яширин цехлар фаолият юритмоқда, улар чинорларни мебел корхоналари ишлатиши учун керакли ҳолатга келтириб беришади.\nАрраланган чинорларни тартиб билан тахлаб, номаълум йўналишда олиб кетишмоқда. Фото © “Фарғона.Ру”, 2016 йил 16 февраль\nШаҳарда чинор камайиб бормоқда, сифатли мебелга талаб эса ошмоқда. Шундай пайтда солиққа тортилмайдиган бир неча юз минг доллар келтирадиган икки юзтача чинорни ким ҳам қўлдан чиқаргиси келади? Бу ерда прокуратурага шикоят ҳам, бош вазирга арзнома ҳам ёрдам бермайди. Айтишади-ку, хафа бўлиш йўқ, бу бизнес холос.\nP.S. Бу мақола тайёр бўлган пайтда мавзеда яшовчиларнинг “Фарғона”га хабар беришича, 16 февраль куни эрталабдан дарахтларни арралаш бошланган ва кун ярмига келиб, 70 та чинорни йўқ қилишган.


Ўзбекистон молия вазирига янги биринчи ўринбосар тайинланди — Sof.uz\nЖАҲОН 5,607,695 2,384,539 348,255\n22.05.2019 12:01 1 Иқтисод\nТимур Ишметов Ўзбекистон молия вазирининг биринчи ўринбосари этиб тайинлади, дея хабар қилади «Газета.uz». 2017 йилдан у Марказий банк раисининг биринчи ўринбосари лавозимида ишлаб келаётган эди.\nТимур Ишметов 1979 йилда Тошкентда туғилган. 2000 йилда Тошкент молия институтини, 2005 йилда Бирмингем университетининг International Moneyand Banking йўналишида магистратура босқичини, 2007 йилда Тошкент юридик университетини тамомлаган.\nЭслатиб ўтамиз, Молия вазирининг аввалги биринчи ўринбосари Аҳадбек Ҳайдаров Давлат активларини бошқариш агентлигига раҳбар этиб тайинланган эди.\nМолия вазирлиги Тимур Ишметов\n23.05 23:39 9446\n25.05 09:11 2209\n25.05 10:39 1499\nБугун, 13:41 1486\n24.05 16:24 1380\n18.05 15:59 396


18 January 2022 09:31\nГерманияда сертификатсиз тиббий амалиёт ходимлари ишдан бўшатилади. Ходимлар 15 мартгача эмлаш ҳужжати ёки CОVID-19 дан тузалганлик гувоҳномасини тақдим этишлари керак.\nБу нафақат тиббиёт ходимларига, балки фаррошлар, ошхона ходимлари ва хусусий тиббиёт муассасаларининг бошқа ходимларига ҳам тегишли. Уй шароитида тиббий ёрдам кўрсатадиган немис шифокорлари уюшмаси беморлар билан ишлашни тақиқлаши мумкинлиги ҳақида огоҳлантирди. Ходимлари эмлашдан бош тортган муассасалар 2500 еврогача жаримага тортилади.\nЖонс Хопкинс институти маълумотларига кўра, пандемия бошлангандан бери дунё бўйлаб 328 миллиондан ортиқ одам ушбу вирусни юқтирган ва 5 миллион 539 минг 514 киши ушбу касалликдан вафот этган. АҚШ, Ҳиндистон ва Бразилия CОVID-19 билан касалланиш энг юқори бўлган давлатлар қаторига киради.\nАҚШ касалланганлар ва ўлганлар сони бўйича дунёда етакчи бўлиб қолмоқда, 65 699 947 кишига COVID-19 ташхиси қўйилган. Ўлганлар сони 850 605 кишини ташкил этди. Иккинчи ўринда Ҳиндистон жойлашган бўлиб, у ерда CОVID-19 билан касалланганлар сони 37 380 253 нафарга, вафот этганлар сони 486 451 нафарга етди.Бразилияда 23 015 128 киши касалланган, улардан 621 327 нафари вафот этган.\nKeywords: Тиббиёт, Дунё,


Қочқинларнинг Ўзбекистондаги уйларида “қора ниқоблилар” тинтув ўтказмоқда « Ўзбекистон Халқ Ҳаракати\nҚочқинларнинг Ўзбекистондаги уйларида “қора ниқоблилар” тинтув ўтказмоқда\n31 October 2016 - 17:48\n“Озодлик” радиосининг хабар беришича, шу кунларда экстремистик ташкилотларга аъзоликда гумон қилинаётган, сиёсий мухолифат аъзоси бўлган ва хориждан узоқ вақт қайтмаган айрим қочқинларнинг Ўзбекистондаги уйларида “қора ниқоблилар” тинтувлар ўтказмоқда. Аксар ҳолларда милиция, прокуратура ва МХХ ходимлари улар яқинларига қочқинларни Ўзбекистонга қайтариш талабини қўймоқда.\nЎзбекистоннинг турли минтақаларидан етиб келаëтган бир-биридан мустақил маълумотларга кўра¸ айни кунларда сиёсий фаолияти учун мамлакатни тарк этганлар ва диний сабабларга кўра қидирувга берилган муҳожиратдаги ўзбекистонликларнинг ватандаги уйларида тинтув ўтказилмоқда.\n“Озодлик” радиосига Telegram тармоғи орқали исми сир қолиши шарти билан хабар юборган фарғоналикнинг ëзишича¸ шу кунларда Фарғона вилоятидаги “қора рўйхатдагилар” уйлари махсус сафарбар қилинган шахслар томонидан тинтув қилинмоқда.\n“Ҳозир Фарғона вилояти қишлоқларидаги хонадонлар ҚАШҚАДАРЁ вилоятидан келтирилган гуруҳлар (улар орасида қишлоқ оқсоқоллари ҳам бор) томонидан фуқаро кийимида обдон тинтув қилинаяпти: “Ким яшайди бу уйда? Милтиқ борми? Чет элда кимингиз бор? Намоз ўқийсизми? Қайси масжидга борасиз?” каби саволлар берилаяпти. Ҳатто оғилхона, молхоналар текширмоқда. Сандиқларни очиб кўришаяти.. Бу нима дегани? Қашқадарёда ҳам шунақа тинтув ўтказиляптими?”, деб ёзди фарғоналик бу манба.\nЎз уйларида айни шундай тинтувлар бўлаëтганини “Озодлик” радиоси суҳбатлашган айрим муҳожирлар ҳам тасдиқлади.\nРасмийларнинг бу иддаоларини рад қилган куни-кеча Ботирхўжа¸ Чинозда қолган оила аъзолари хавфсизлик хизмати ходимлари томонидан олиб кетилганини қўшимча қилди:\n– Намоз ўқирдим. Жумага чиққанман. Кетганимдан кейин “Сурияга урушга кетди, шунга даъват билан шуғулланаяпти”, деган гап бўлган. Мен даъват қилмаганман, маҳалла болаларини намозга чақирганман, холос. Олдинги йил ноябрларда телефон қилишди, қайтишимни сўрашди.Мен уйга боришдан қўрқиб, Туркига келдим. Уч кун олдин уйимизга Миллий хавфсизликдан келишиб, дадамни, онамни, укамни олиб кетишибди. “Сиз орқага қайтинг, қайтмасангиз уйдагиларингизга босим ўтказамиз!”, дейишди. Чиноз тумани Ички ишлар бошқармаси бошлиғи ёрдамчиси экан. Ўзбекистонда “ИШИДга одам жўнатаяпти”, деган айб қўйилибди менга. Онамни қўйворишибди, лекин дадам ичкарида экан. Укам “Ака қайтинг, бизни қўйишмаяпти” деяпти, дейди Ботирхўжа.\n– Эрталаб уйимизга 15т ача камуфляж кийган одамлар бостириб келибди-да, бирор сабабсиз ота-онамнинг уйини тинтув қилибди. У уйдан мен 2001 йилда чиқиб кетганман. Ота-онамдан алоҳида 10 йил, Москвада яна 5 йил яшадим. Oта-онамни бориб безовта қилишган. Ҳеч нарса топиша олмабди, укамни қиммат телефонини олиб кетиб, текшириб қайтаришибди. “Сени деб бизларни тинтув қилди. Шарманда бўлдик”, деганига маҳаллада xижолат бўлишибди. Уйдагилар ҳеч нарса айтмаяпти, охирги пайт айтишмаяпти. “Ҳаммаси зўр, ҳаммаси яхши!”, деб ўтиришаверади. Бошқалардан эшитиб қолаяпман, дейди Ҳавасбек.\nБундан олдинроқ “Озодлик” радиоси Андижон вилоятининг Избоскан туманидаги аҳоли уйларида тинтув ўтказган “қора маскали”лар тўрт кишини ҳибсга олгани тўғрисида хабар берган эди.\nИзбоскан тумани ҳуқуқ-тартибот тизимида ишловчи манбага кўра, ҳибсга олинганлар диний-экстремистик ташкилотларга алоқадорликда гумон қилинмоқда.\n“Бугун, 9 октябрь, якшанба куни Ўзбекистон вақти билан эрталаб соат 9-9.30 ларда мени онам ва синглим яшайдиган Андижондаги уйимизни Тошкентдан келган орган текширувчилари ва қуролланган маскалилар тинтув қилишган. Бу ҳақда онам билан телефон орқали гаплашганимда маълум бўлди. Нима қидиришган билмаймиз. Ҳеч нарса топишолмаган… Нафақадаги онамнинг соғлиғи кескин ёмонлашган…”, деб ёзган эди Улуғбек Бакиров.\n– 26 октябрь куни пешингача уйга келишибди. Қуролланган одамлар кириб, тинтув ўтказишибди. 15тача одам, МВДдан эканини айтишибди. “Абдусами Раҳмонов қаерда? Уни топиб беринглар”, деб кетишибди. Бугун саҳардан яна вилоят прокуратурасидан келишибди. Яна тинтувга. Яна қулфларни синдириб киришибди. Подвал, томларни текширишган. Қўшниларни қўрқитишган – бугунги сафар автоматсиз. “Абдусами керак бизга”, дейишибди. Мен Чехияда қочқинлик мақомини олганман, Карлов университетида дарс бераяпман, Халқаро Амнистия ташкилоти аъзосиман. Улар “Абдусамини топиб бермасангизлар чатоқ бўлади, аҳволингиз ёмон бўлади”, деб уйдагиларни қўрқитишибди. Қамоқда 6 йил ўтирган ногирон укам Ҳумоюнжонга яна 3 йилу 10 кун қўшиб беришибди. Энг қўрқинчли томони – бу тинтувлардан кейин онам тура олмайдиган бўлиб қолибдилар, касал бўлиб ётиб қолибдилар, дейди Абдусами Раҳмонов.\nЖорий ойда Бош вазир ва муваққат президент Шавкат Мирзиёев таклифи билан Сенат амнистия тўғрисидаги қонунни қабул қилган эди. Аммо мазкур амнистия асосида диний-сиёсий айбловлар билан қамалганларнинг озод этилиш-этилмаслиги ёки қидирувда бўлганларнинг авф этилиш-этилмаслиги борасида ҳозирча йўқ.


Добавлено: 25.06.2016, 11:16\nКарелиянинг Сямозеро кўлида чўккан болалар ҳақида хабар етказган қизча мукофотга тавсия этилди, деб хабар берди “Lenta.ru” нашри.\nҚизча ҳозирча даволаниш учун касалхонада ётқизилган. Соғлигини тиклагандан кейин қариндошлари билан бирга таклиф этилиб, Карелияда содир бўлган бахтсиз ҳодиса туфайли чўкканларни қутқариш тадбирида қатнашган иштирокчилар қаторида мукофотланади.\n22 июнь куни 12 ёшли Юлия сувдан чиқиб, дўстларини қутқариш учун катталарни излаган. Ҳозирда у руҳий ҳолатини тиклаш учун Сербский номли психиатрия ва наркология марказида даволанмоқда. Россия Соғликни сақлаш вазирлиги бош психиатри ва клиника раҳбари Зураб Кекелидзенинг маълумот беришича, қизчанинг ўзи касалхонага ётқизишларини сўраган.\nКудама қишлоғида яшовчи фуқаронинг айтишича, Юлияга маҳаллий аҳоли дарров ёрдам бермаган. У қаердалигини англамай, қирғоқ бўйлаб узоқ юрган. Йўлда учраган уйларнинг эшигини қоқса-да, ҳеч ким очмаган. Қизча ҳўл кийимда, адашиб анча юрганига, чарчаганига қарамай, ёрдам сўрашдан тўхтамаган.


Экспертнинг нархномаларга ўз қараши бор\nЯнги ҳужжатларни тақдим этамиз\nСолиқ маслаҳатчиси тушунтиради\n«0» даражали ҚҚС ҳақида нима биласиз?\nХўжалик юритиш қоидалари\nВакил бўлишга ишонч билдирамиз\nНорезидент сўм билан тўлашга рози\nИжарага олувчининг таъмирлаш харажатлари\nБанк ҳақли эмас\nЗакалат бериб, пулни ололмади\nКриминалист эксперт ён дафтаридан\nГазета Норма маслахатчи / 2015 год / № 37 / Криминалист эксперт ён дафтаридан\nСуд-товаршунослик экспертизасининг замонавий имкониятлари\nИқтисодий жиноятларни ҳар томонлама текшириш ва мулкий низоларни кўриб чиқиш кўпинча турли товарларни объектив баҳолашни тақозо этади. Шу сабабли кейинги вақтда товаршунослик тадқиқотларини ўтказишга суд-тергов органларининг талаби жиддий равишда ошганлиги табиий ҳолдир.\nСуд-товаршунослик экспертизасининг моҳияти буюмларнинг товар қийматига жиддий таъсир кўрсатадиган амалдаги сифатини белгилаш мақсадида уларнинг истеъмол хоссаларини тадқиқ қилишдан иборат. Суд товаршунослиги назарияси ва услубий асослари товарнинг истеъмол хоссалари ҳамда сифатини белгилаш учун унинг ҳолатини ўрганиш, шунингдек у жойлашган жойдаги муайян шарт-шароитларни тадқиқ қилиш, фойдаланиш натижасида унинг хоссалари ўзгариши, атроф муҳит билан ўзаро таъсири ёки шикаст етказилишининг асосий қоидаларини белгилайди.\nСуд-товаршунослик экспертизаси Ўзбекистоннинг процессуал (жиноят, фуқаролик, хўжалик, маъмурий) қонунчилиги, баҳолаш миллий стандартлари, уни тайинлаш ва ўтказиш тартибини белгилайдиган услубий тавсияларнинг талабларига мувофиқ амалга оширилади. Товаршунос эксперт суд-тергов амалиётининг эҳтиёжлари белгилаган кенг доирадаги масалаларга жавоб излайди. Уларнинг асосий қисми бозор нархларини белгилаш билан боғлиқ. Бу эса сезиларли даражада қонун нормаларининг қиймат (нарх) белгисига «боғланганлиги» билан изоҳланади. Товарнинг бозор қийматини белгилашда ҳар бир товар гуруҳи учун ўзига хос бўлган унинг классификациявий ва технологик хоссалари аниқланади. Суд-товаршунослик экспертизаси объектига товарнинг иккинчи таркибий қисми – унинг қийматини албатта тадқиқ қилишни тақозо этадиган яхлит тизим сифатида қараш керак. Уни белгилашнинг муҳимлиги жиноят, фуқаролик, хўжалик ва маъмурий ишларни кўриб чиқиш чоғида низолашаётган тарафларнинг ҳуқуқларига ҳам, давлат манфаатларига ҳам риоя этилиши талаби билан белгиланади.\nУ ёки бу товарнинг бозор қийматини белгилаш ҳозирги вақтда товаршуносликда энг низоли ҳолатлардан бири ҳисобланади. Тадқиқот нуқсонлар аломатларини аниқлаши ҳамда уларнинг товар сифатига ва унинг қолдиқ истеъмол қийматига таъсирининг мажмуини баҳолаши лозим.\nМИСОЛ. Тергов органларининг ходимлари тайинлаган экспертиза буюртмачи ишлаб чиқарувчидан олди-сотди шартномаси бўйича харид қилган тикув буюмлари улар тайёрланишига асос бўлган техник шартлар талабларига қанчалик мувофиқ келишини белгилаши керак эди. Бизнинг лабораториямиз бошқа идора мутахассислари билан биргаликда комплекс экспертиза ўтказди, унда турли мутахассисликларга мансуб экспертлар иштирок этдилар. Шу жумладан лаборатория тадқиқотларининг натижаларига асосан буюртмага тикилган товарлар эталон намуналарга мувофиқ келмаслиги белгиланди. Мутахассислар томонидан белгиланган ишлаб чиқариш нуқсонларини ҳисобга олган ҳолда уларнинг қиймати ва сифатсиз кийим тикилиши оқибатида етказилган моддий зарар суммаси аниқланди.\nУ ёки бу товарнинг қийматини белгилаш чоғида унинг баҳолаш пайтидаги физик ҳолатини ҳисобга олиш зарур, чунки у фойдаланилаётган, кийилаётган ёки узоқ вақт сақланаётган бўлиши мумкин.\nШу сабабли суд-товаршунослик экспертизаси вазифаларини ҳал этиш учун товарнинг физик эскириши коэффициентини белгилаш жуда муҳим аҳамиятга эга. Объектларнинг амалдаги ҳолатини ҳисобга олган ҳолда уларнинг қолдиқ қийматини белгилаш учун меъёрий ҳужжатлар, шунингдек тажриба йўли билан, эксперт амалиёти ва товаршунослик соҳасидаги махсус билимларни ўрганиш орқали олинган маълумотлар асосида ишлаб чиқилган жадваллар бўйича физик эскириш коэффициентлари қўлланади.\nКўпинча баҳоланадиган уйдаги ва офис мол-мулки, ишлаб чиқариш ускунаси физик жиҳатдан эскиришидан ташқари, бозорда янги, янада илғор моделларнинг пайдо бўлиши сабабли маънавий жиҳатдан эскириши ҳам мумкин, бундай моделлар янада юқорироқ техник ва функционал тавсифлар туфайли фойдаланилаётган техникани сиқиб чиқаришга қодир.\nБиргаликда жамғарилган, тақсимланадиган уйдаги мол-мулк предметларига, масалан, мебель, маиший техника ва асбоб-анжомлар киради. Экспертлар уларнинг истеъмол қийматини белгиларкан, физик эскиришидан ташқари, албатта «маънавий эскириши»ни ҳисобга оладилар.\nКўпинча мустақил экспертнинг вазифаси шарт-шароит билан товар сифати ўртасидаги сабаб-оқибат боғланишини белгилашдан иборат бўлади. Бу ҳолларда суд-товаршунослик экспертизаси тадқиқотининг мустақил объекти бўлиб товарнинг умуман ўзгаришига олиб келган ёки унинг айрим хоссаларига таъсир кўрсатган шароитлар ҳисобланади. Экспертлар товарда шикастланишларнинг пайдо бўлиши сабабини белгилашларига тўғри келади: улар кийиш, фойдаланиш, механик ёки термик шикастланиш натижасида юз берганлигини аниқлайдилар. Одатда бундай экспертизалар сув оқиши ёки ёнғин натижасида товарга зарар етказилганда тайинланади.\nТоваршунослик тадқиқотларида органолептик, ўлчов (лаборатория), физик-техник, кимёвий, рўйхатдан ўтказиш, ҳисоб-китоб ва ташхис қўйиш усуллари қўлланади. Улар одатда комплекс қўлланади, чунки уларнинг ҳар бири бошқа усулнинг имкониятини тўлдириб, ва объект ҳақида ўзига хос ахборот беради. Бироқ тадқиқотларнинг асосий вазифаси объектнинг товардан келиб чиқишини тавсифловчи (бошланғич хом ашё, материаллар ва товар конструкцияси) ва товар сифатининг барча бирламчи чамаланган баҳоларини бирлаштириш орқали белгиланган комплекс кўрсаткичини классификациялаш имконини берадиган хоссалар, доимий ва барқарор аломатлар жамлигини ўрганиш ҳисобланади. Натижалар баҳоси тадқиқ қилишда олинган кўрсаткичларни тақдим этилган намуналар кўрсаткичлари билан қиёслама таҳлил қилишга асосланади. Шу тариқа товарнинг муайян фойдаланиш (истеъмол қилиш) шароитларида муайян эҳтиёжларни қондириш қобилиятини шартлайдиган сифати аниқланади. Моҳиятга кўра айни уларнинг аниқланиши эксперт олдига қўйилган вазифанинг амалдаги ечими ҳисобланади.\nКелтирилган усуллар товарнинг истеъмол хоссалари ва қийматини аниқлаш бўйича суд-товаршунослик экспертизаларини ўтказиш усулларининг ҳаммаси эмас. Зеро ҳар бир аниқ ҳолда тадқиқ қилиш услубияти товарнинг хусусиятлари ва иш ҳолатларига боғлиқ бўлади.\nМатериаллар, моддалар ва буюмларни криминалистик\nтадқиқ қилиш лабораториясининг етакчи эксперти.\nПрочитано: 1661 раз(а)